Contrat@ri buruzko ohiko galderak - Bilaketa emaitza\nContrat@ri buruzko ohiko galderak\nZer da Contrat@?\nWeb-zerbitzu bat da, zeinak Lanbide - Euskal Enplegu Zerbitzuari kontratazioak telematikoki jakinaraztea errazten baitu. Norberaren izenean jarduten duten enpresaburuei nahiz hirugarrenen ordezkari gisa jarduten duten enpresei eta profesional elkargokideei aukera ematen die kasuan kasuko lan-kontratazioaren edukia jakinarazteko.\nNon izapidetu dezaket baimena eta non eskuratu ditzaket Contrat@ aplikazioa erabiltzeko gakoak?\nContrat@ aplikazioa erabiltzeko gakoak "Enpresak" atalean eskuratu ditzakezu, "Contrat@ | Kontratuen jakinarazpena" zatian. Handik, SEPEren aplikaziora sar zaitezke, eta aplikazio horren bidez baimena presentzialki edo telematikoki eskuratzeko eskaera egin dezakezu.\nModalitate presentziala aukeratzen baduzu, eskaera eta dokumentazioa Lanbideren enplegu-bulego batean aurkeztu beharko dituzu, eta hark izapidetuko du baimena. Hitzordua eskatu behar duzu bulego batera joan ahal izateko edo 945 160 601 telefono-zenbakira deitu.\nNola berreskura dezaket Contrat@-ra sartzeko gakoa?\nContrat@-ra sartzeko gakoa galdu edo ahaztuz gero, edo enpresako ordezkaria aldatuz gero, gako hori berreskuratu beharko du Contrat@ aplikazioaren bidez eskaera eginez. Horretarako, hautatu menuko «Solicitud de autorización» aukera eta, ondoren, «Recuperación de clave personal-presencial» aukera. Ataza amaitu aurretik, «ver documento» botoian sakatu egin behar duzu, eta pantailan agertzen den dokumentua inprimatu. Horretarako, dagokion ikonoa sakatu behar duzu, ezin izango baita geroago inprimatu. «Solicitud de recuperación de clave» hau inprimatu ezean, berriro egin beharko duzu deskribatutako prozesu guztia.\nInprimatutako dokumentu honek segurtasuneko aztarna elektronikoa du, eta gakoa berreskuratzeko eskaeraren data/ordua/aztarna jasotzen du. Inprimatutako dokumentuarekin Lanbideko Enplegu Bulegora joan behar da, eta bulegoak eskaera hori baimenduko du.\nBehartuta al daude enpresak lan-kontratuen edukia Lanbideri jakinaraztera?\nBai, enpresaburuak nahitaez jakinarazi behar dio Lanbideri zein den egin dituen lan-kontratuen edukia edo horien luzapena, idatziz formalizatu beharra izan zein ez. Kontratua egin osteko hamar egunetan eman beharko dio horren berri, Contrat@ erabiliz eta arauz ezartzen den moduan.\nNon jakinaraz dezake enpresa batek lan-kontratu baten edukia eta zenbat denbora dauka horretarako?\nEzinbestean Contrat@ "Lan-kontratazioaren Internet bidezko komunikazioa" aplikazioaren bidez, eta Enplegu eta Gizarte Politiketako sailburuaren 2015eko azaroaren 5eko Aginduaren –Euskal Autonomia Erkidegoan lan-kontratuen edukia eta haien oinarrizko kopiak bitarteko elektronikoen bidez helarazteko prozedura egokitzen duenaren– 2. artikuluari jarraiki.\nEnpresa batek hamar egun balioduneko epea izango du, kontratua formalizatzen denetik aurrera, egiten dituen lan-kontratuen edo horien luzapenen edukia Enplegu Zerbitzu Publikoei jakinarazteko.\nZer egin dezaket Contrat@ aplikazioaren bidez kontratu bat jakinarazi ondoren ohartzen banaiz akats bat egin dudala eta ezin badut aldatu?\nAkatsa zuzentzeko eska diezaiokezu Lanbideri On-Line Aholkularitzaren bidez.\nZenbat denbora daukagu Contrat@ aplikazioaren bidez egindako kontratu-komunikazio bat aldatzeko eskaera egiteko?\nOn Line Aholkularitzaren bidez kontratua hasi eta 10 egun balioduneko epean eska dezakezu kontratu-jakinarazpen bat aldatzeko.\nNola alda ditzaket nire enpresaren datuak?\nContrat@ aplikazioaren bidez, "Baimenaren kudeaketa" ataleko "Enpresaren datuak aldatu" aukeran klikatuta, enpresaren datu guztiak alda ditzakezu, enpresaren IFK/IFZ/AIZ izan ezik. Datu berriak aldaketa egin ondoko jakinarazpenetan agertuko dira, baina aldaketa egin aurrekoetan EZ.\nBaliogabetu al ditzaket kontratu, luzapen, eraldatze, deialdi edo ordu osagarrien jakinarazpenak?\nBai, baliogabetu ditzakezu, jakinarazi ondorengo 3 egun baliodunen barruan. Eginbide hori, baita kontsulta ere, Contrat@ aplikazioaren erabiltzaile nagusiak bakarrik egin ditzake, hark eman baitu baimena.\nNola jakinaraz dezaket lan-kontratu baten subrogazioa?\nContrat@ aplikazioaren bidez jakinaraz daiteke, gainerako jakinarazpenak egiten diren modu berean. Lehenik eta behin, enpresa subrogatzaileak ENPRESA-SUBROGAZIOAREN DEKLARAZIOA egin beharko du, eta gero, subrogatutako enpresaren kontratu bakoitzaren SUBROGAZIOA egingo du. Subrogazioa egiteko, enpresak menu hauetan sartu beharko du: "Baimenaren kudeaketa"/"Enpresa-subrogazioaren kudeaketa"/"Enpresa-subrogazioaren deklarazioa". Han, enpresa subrogatzailearen (berria) IFK/IFZ/AIZ eta enpresa subrogatuaren (zaharra) IFK/IFZ/AIZ idatzi beharko ditu.\nENPRESA-SUBROGAZIOAREN DEKLARAZIOA egin ondoren, kontratu bakoitzaren subrogazioa jakinarazi behar duzu, "Kontratazioaren jakinarazpena" eta "Subrogazioa" aukeretan klikatuta. Han, datu hauek idatzi beharko dituzu: kontratuaren identifikatzailea, enpresa subrogatzailearen IFK/IFZ/AIZ, enpresa subrogatuaren IFK/IFZ/AIZ, langilearen IFZ/AIZ eta aurreko enpresarekin formalizatutako kontratuaren hasiera-data.\nKontratu beraren bigarren subrogazioa bada, Estatuko Administrazio Orokorraren Erregistro Elektronikoan aurkeztu behar da, Enplegu Zerbitzu Publikoak subrogazioa erregistra dezaten, aplikazioak kontratu bakoitzeko subrogazio bakar bat jakinarazteko aukera ematen du-eta.\nGure enpresaren forma juridikoa aldatu egin da: lehen, SL ginen, eta orain, berriz, SA. Zer egin behar dugu Contrat@-n?\nBaimen berri bat eskuratu behar duzu, eta Contrat@ aplikazioa erabiltzeko gakoak eskatu behar dituzu; izan ere, forma juridikoa aldatzean, IFK berria ematen da.\nJarraian, ENPRESA-SUBROGAZIOAREN DEKLARAZIOAren izapidea egin behar duzu (ikusi aurreko galderaren erantzuna), eta enpresa berrian jardungo duten langileen kontratuen subrogazioa jakinarazi.\nNola jakinaraz ditzaket AIZrik ez duten EBko herritarrei egindako lan-kontratuak?\nAIZrik ez duten pertsonen lan-kontratuak On-Line Aholkularitzaren bidez jakinaraz ditzakezu. Horretarako, jakinarazi behar duzun kontratuaren xede den pertsonaren pasaportearen lehen orriaren kopia erantsi behar duzu, baita haren helbidea eta telefono-zenbakia ere, eta U motako identifikatzailea izapidetzeko eskatu.\nDokumentazioa bidalitakoan, identifikatzaile hori sortuko da, eta hura erabiliz, kontratazioa jakinarazi ahal izango duzu Contrat@ aplikazioaren bidez.\nLangileari AIZ ematen diotenean, Lanbideri jakinarazi beharko dio On-Line Aholkularitzaren bidez, behin-behineko identifikatzailea AIZrekin ordeztu dezan.\nEtxeko zerbitzua emateko kontratu bat egiten badut, jakinarazi behar al dut?\nEz, Gizarte Segurantzaren Diruzaintza Nagusiak egin behar du familia-etxeko zerbitzu emateko kontratuen jakinarazpena, langileari dagokion araubidean alta eman ondoren.\nNola jakinarazi behar ditut prestakuntzarako eta ikasketarako kontratu bat eta haren eranskina? (2022ko martxoaren 30a baino lehen baimenduta eta hasita dauden kontratuetan)\nHasierako kontratua eta haren luzapenak egin aurretik, Lanbidek baimendu behar du prestakuntza-jarduera hori.\nBaimen-eskaera esteka honen bidez egingo da: https://sede.sepe.gob.es/portalSede/eu/procedimientos-y-servicios/empresas/formacion-dual/solicitud-autorizacion-inicio-actividad-formativa-contratos-formacion-aprendizaje.html\nPrestakuntza baimendutakoan, Contrat@ aplikazioaren bidez jakinarazi behar dira kontratuaren edukia eta eranskina.\nSEPEren informazio-oharra: martxoaren 30etik itxita egongo da SEPEk prestatuta zuen aplikazioa, hau da, enplegu-zerbitzu publiko eskudunek prestakuntzarako eta ikasketarako kontratuak egiteko behar zuten aldez aurreko baimena kudeatzeko erabili behar zutena prestakuntza-jarduerarako baimen berriak eskatu behar zituztenean. Baina aplikazioa erabilgarri egongo da 2022ko martxoaren 30a baino lehen baimendutako eta hasitako kontratuak kudeatzeko.\nNola jakinarazi behar ditut ikas-ekinezko heziketa-kontratu bat eta haren eranskina?\nIkas-ekinezko heziketa-kontratuetan, ez da aldez aurreko baimenik eskatu behar kontratuaren prestakuntza-jarduera hasten denean.\nKontratuaren eredu berria erabiliko da (2022ko martxoaren 30etik aurrera eskuratu ahal izango da esteka honetan: https://www.sepe.es/HomeSepe/empresas/Contratos-de-trabajo/modelos-contrato.html , baina prestakuntzarako eta ikasketarako kontratuak aurretik zuen kodea eramango du.\nEranskin moduan sartu beharko dira: batetik, kontratatu den pertsonari prestakuntza eman dion prestakuntza-zentroak edo -entitateak eta enprek sinatu duten lankidetza-akordioa edo -hitzarmena, eta bestetik, banakako prestakuntza-plana. Azken horretan zehaztu beharko dira, hain zuzen, prestakuntzaren edukia, egutegia, jarduerak eta helburuak betetzeko tutoretza-betekizunak (Langileen Estatutuaren 11.2 artikuluaren c) eta e) letretan jasotzen direnak). (Arauz garatuta ez badago, eta modu horretan arautu arte, prestakuntzarako eta ikasketarako kontratuan ezarri den prestakuntza-jarduera egiteko akordioaren edukia erabili ahal izango da banakako prestakuntza-lanerako erreferentzia moduan, azaroaren 8ko 1529/2012 Errege Dekretuaren 21. artikuluan ezarritakoa).\n11. artikulu berrian ez bada artikuluaren arauzko garapenik egiten, artikulu horri buruzko aipamenak eta lege-aginduak agortzen ez dituen alderdiak martxoaren 27ko 488/1998 Errege Dekretuan (Langileen Estatutuaren 11. artikulua garatzen duena prestakuntza-kontratuei dagokienez) eta azaroaren 8ko 1529/2012 Errege Dekretuan (prestakuntzarako eta ikasketarako kontratua garatzekoa eta bitariko lanbide-hezkuntzaren oinarriak ezartzekoa) kontsultatuko dira, baldin eta horien edukia bat badator legearen idazketa berriarekin. (Lan Zuzendaritza Nagusia)\nOraintxe bertan garatzen ari da eta doitze teknikoa egiten ari zaio, gero Contrat@ aplikazioan horren berri emateko. Contrat@ aplikazioa ikas-ekinezko heziketa-kontratuaren modalitate berrira egokituta egon arte, kontratuari buruzko jakinarazpenak egitean, prestakuntzarako eta ikasketarako aurreko kontratuak zituen kodea eta formatua erabiliko dira. Aplikazioa garatuta dagoenean, ordea, enpresek jakinarazpena egin eta hurrengo 90 egunetan sartu ahal izango dira Contrat@ aplikazioan, jakinarazpenaren edukia kontratuaren modalitate berri horren eskakizunetara egokitzeko.\nNola jakinarazi behar dut lanbidean trebatzeko heziketa-kontratu bat?\nKontratuaren eredu berria erabiliko da (2022ko martxoaren 30etik aurrera eskuratu ahal izango da esteka honetan: https://www.sepe.es/HomeSepe/empresas/Contratos-de-trabajo/modelos-contrato.html), baina praktiketako lan-kontratuak aurretik zuen kodea eramango du.\nBanakako prestakuntza-plana ere eman beharko da, eranskin moduan. Eredu bat prestatu arte, dokumentu batean zehaztu beharko dira lanbide-trebakuntzaren edukia eta egingo diren tutoretza-jarduerak, Langileen Estatutuaren 11.3.f) artikuluan ezarritakoaren arabera.\n11. artikulu berrian ez bada artikuluaren arauzko garapenik egiten, artikulu horri buruzko aipamenak eta lege-aginduak agortzen ez dituen alderdiak martxoaren 27ko 488/1998 Errege Dekretuan (Langileen Estatutuaren 11. artikulua garatzen duena prestakuntza-kontratuei dagokienez) kontsultatuko dira, baldin eta horren edukia bat badator legearen idazketa berriarekin. (Lan Zuzendaritza Nagusia)\nOraintxe bertan garatzen ari da eta doitze teknikoa egiten ari zaio, gero Contrat@ aplikazioan horren berri emateko. Contrat@ aplikazioa lanbidean trebatzeko heziketa-kontratuaren modalitate berrira egokituta egon arte, kontratuari buruzko jakinarazpenak egitean, praktiketako aurreko lan-kontratuak zituen kodea eta formatua erabiliko dira. Aplikazioa garatuta dagoenean, ordea, enpresek jakinarazpena egin eta hurrengo 90 egunetan sartu ahal izango dira Contrat@ aplikazioan, jakinarazpenaren edukia kontratuaren modalitate berri horren eskakizunetara egokitzeko.


Eskuliburua Fito Spray\nErabilera-argibideak Fito Spray\nEsperientzia eta sailkatua munduko zientzialari bat sortzea lortu berezia formula gehien aktiboa eta eraginkorra osagai horrek aukera ematen dizu berehala kentzeko gehiegizko gantz gordailuak. Spray bat dator erosoa botila, eta, beraz, neska behin edo gizon ahal izateko droga Fito Spray eta erabili edozein puntu erosoa, guztiak leku baino gehiago.\nEzaugarri spray pisua galtzea Fito Spray\nTresna azkar pisua galtzea Fito Spray ez bakarrik ditu, eraginkortasun handiko eta prezio merkean, baina, era berean, erabiltzeko erraztasuna. Gehienez emaitzak besterik ez duzu spray edukiak spray ahoan hiru aldiz egunean 30 minutu lehenago otordu bakoitzean. Behin osagai guztiak lortu odolean sartu eta ehunak bidez, muki-mintzak, hasiko dira aldentzeko handitu eragin zelula guztietan gorputza. Kasuan ohiko erabilera posible da behatzeko ikusgai eragina dagoeneko ondoren 4-5 egunetan, eta ondoren, hilabete 1 (hau da, iraupena terapeutikoa ikastaroa) gai izango duzu pozten 4-7 kilo ken buruzko eskalak.\nNahiz eta Fito Spray pisua galtzea da erabat kaltegabeak droga da, erabiltzea debekatu beherako seme-alabak 13 urte, haurdun eta edoskitze-emakumeak. Beste mugarik aplikazioa da banakako intolerantzia edozein osagai konposizioa.


Humanity at Music, Eventoplus 2020 sarien finalisten artean - Humanity at Music\nEventoplus sariak Espainiako eta Portugaleko ekitaldi handien sektorea sustatzeko eta indartzeko sortu ziren. Aurten, hamabosgarren edizioko sari banaketa ekitaldia irailaren 22an egingo da.\nSektorea profesionalizatu, praktika arrakastatsuak sustatu, sormena piztu, talentua aitortu, ekitaldi handiak antolatu eta garatzeko gaitasuna duen komunitate osoa (hornitzaile, agentzia, bezero) txalotu eta sektorean harrotasuna eragin. Horiexek dira Eventoplus sarien helburu nagusiak. Eta ez dira gutxi.\nSariketa gardentasunez jokatzen da eta irabazleak epaimahai independente batek aukeratzen du, beti ere antolakuntzak osatutako oinarriei so eginez. Sari banaketa ekitaldiak, berriz, askotarikoak izaten dira eta sektoreko festa handi bilakatzen dira, non milaka lagun batzen diren, guztiak edo gehienak sektoreko profesionalak eta networking-a egiteko aukera paregabea izaten den.\nHamabosgarren edizioko sari banaketa ekitaldia irailaren 22an egingo da Madrilen, eta bertan batuko dira 1.000 profesional inguru. MONDRAGON Korporazioaren Humanity at Music egitasmoak animaziozko ekitaldirik onenaren saria eskuratu dezake.\nHumanity at Music, sinfonia kooperatiboarekin lehian izango dira, Mapfre-ren urteko biltzar nagusiaren ikuskizuna eta National Commercial Bank-en ‘Alpha eta el buscador de estrellas’ ikuskizuna.\nEzagutu Humanity at Music sariak\nPosted in Humanity at Music and tagged Cultura, Evento, Humanity at Music, MONDRAGON


euskara | Meatzaldetik mundua\nPosted in euskara, kultura, meatzaldea\nEz nuen inondik inora uste euskararen problematika gure auzotarren arteko kezketako bat zenik, abenduaren hasieran hainbat auzotarren artean antolatu duten 12 ordu euskaraz ekimenak ordea euskarekiko herriaz nuen pertzepzioa aldatu dit eta nago inflexio puntu izan dela gutako askorentzat. 12 orduz euskaraz hitzegin eta zabaltzeko irrati emisora muntatu zuten herriko plazan ekimena antolatzen hilabeteak zeramaten herritarrek. Kale nagusian bozgorailuz, etxeko irratian FMz eta ordenagailuan...\nKorrika meatzaldean. Badator eta badoa.\nPosted in euskara, meatzaldea\nBadator Korrika, iritsi furgoneta, oihuak, irrintzi eta saltoak. Bide bazterreko emozioak, musika, lekukoa eta korrikalariak. Pasatzen den toki guztietan sortzen du zirrara Korrikak, gaueko furgonetako fokoen argipean, lautadako zuzengune luzeetako talde txikian edo hiri handietako tropel jendetsuetan. Jendea elkartzen du Korrikak, herri barnekoak euskararen alde elkartu eta gainontzeko lurraldeetakoekin eskuz eskuko erreleboaren bidez lotu, herri garela sentiaraziz. Urepeletik ostegunean...\nEuskara ala ez gara.\n“Euskara txikitatik entzun dut familian, baina gurasoekin beti frantsesez ari ginen. Lizeoan nengoela ordea, antzerkiaren bidez ohartu nintzen nire inguru guztia euskalduna zela: amatxi aitatxi, gurasoak, auzokoak eta familia. Ohartu nintzen hemen zuhaitz eta errekak, leku eta tokiak beti euskaraz mintzatu zirela eta beraz ni neu ere, neure baitatik euskaldun nintzela. Orduan hasi nintzen euskara berreskuratu eta berriz egiten.” Horrela azaldu zidan orain ez aspaldi Baxe Nafarroako herri...\n“Txapel hau eskaintzen diot amari, haurra nintzela euskara irakatsi zidanari” horrela amaitu zuen Ametsek Txapelketa Nagusiko bukaera agurra. Azken bitan BECen izan banaiz ere, oraingoan etxetik eta etxekoekin segitu nuen finaleko arratsaldea. Azken bertsoek, buruz burukoa, hitzen zentzu eta zirrarak, telebistan ikusiagatik ere, berehala barneratu ninduten finaleko bertso unibertsoan. Saioa amaitu eta berriz heldu nintzen unibertsotik lurrera, kalera, auzo, lagun, herrikide artera....


Zumaiako txangoa - BlogaBogaBlogaBoga\nArdi galdua atzeman daiteke, aldi galdua berriz ez →\nAzken txangorako ere, Ondarroakoan bezalaxe, eguraldi ederraz gozatu genuen! Zoragarria izan zen Zumaiako Flyschetan barrena ibiltzea!\nDonostian trena hartu eta Zumaiako estazioan jaitsi ginen. Handik, Santiago bidea hartu genuen.\nZumaiako Izurungo hondartzatik barrena hasi genuen ibilbidea, San Telmo ermitatik eta Algorri hondartzatik pasa eta Debako Elorriaga auzora iritsi arte.\nParajeak ederrak ziren, eta marea baxua zegoenez, Flyschak ikusteko aukera paregabea izan genuen. Badakizue zenbat milioika urtetako sekretuak gordetzen dituzten arroketan inprimatutako orri horiek?\nFlyschak ederrak dira benetan, baina sorpresa ederragoak ere topatu genituen bidean…\nEz, ez! Hauek ere polit askoak dira! Baina ez gara behiez ari! Beste sorpresatxo baten inguruan ari gara…\nNoski! Santiago bidea egiten ari ziren erromes eder horietaz ari ginen! Hauek ere, gure inguruko txokoetan barrena zebiltzan, eguraldi ona aprobetxatzeko asmotan.\nElorriaga auzora iristean hamaiketa ederra egin genuen: pintxoak, sagardoa… Eta behin indarrak berreskuratuta, Arritokieta ermitatik barrena, Zumaiara buelta egin genuen. Bidean, muinoaren puntan, San Sebastian ermita ikusten zen.\nZumaiara itzulitakoan, Harategiko kalearen amaieran dagoen San Jose iturrian atera genuen taldeko argazkia, bertako urketariaren eskulturarekin.\nTxangoa bukatzeko azken sorpresatxo batez gozatu genuen. Astillerotan egiten ari ziren barku handia ikusi genuen. Bukatzen dutenean itzuli egin beharko dugu, bertatik ateratzeko gai izan ote diren ikusteko!\nData: 2013, ekaina 13 | Kategoriak Asteroko aipuak | Iruzkinak


AP-1 autobideak bi zerbitzugune izango ditu bailaran: Arrasaten eta Eskoriatzan - Debagoiena - Goiena.eus\nAP-1 autobideak bi zerbitzugune izango ditu bailaran: Arrasaten eta Eskoriatzan\nMireia Bikuña 2008-03-05 18:41\nArrasatekoa Oxina baserriaren ondoan kokatuko dute, hain zuzen, 17,750 puntu kilometrikoan, eta Eskoriatzakoa, berriz, 24,950 puntu kilometrikoan, Uztarreta izeneko gunean. Gainera, Foru Aldundiaren erabakiz, Repsol enpresak ustiatuko du Oxinalde zerbitzugunea datozen 20 urteetan. Bestalde, Arrasateko zerbitzuguneak 22.184 metro koadro izango ditu, eta Eskoriatzakoak, 6.000 metro koadro.\nAldundiak jarritako baldintzetan zehazten denez, zerbitzuguneak, gasolindegiaz gain, beste hainbat zerbitzu izan behar ditu: lubrifikatzaileak, erradiadoreendako likido hoztailea, pneumatikoendako airea, ura, autoendako osagarriak, telefonoa eta Interneterako sarrera eta komunak, besteak beste. Gainera, zerbitzua 24 ordukoa izango da, astelehenetik domekara.\nEskoriatzan, 24,950 puntu kilometrikoan kokatuko den zerbitzugunean, Oxinalden emango diren zerbitzuak egongo dira erabiltzaileen eskura. Uztarretako gunea baina, 6.000 metro koadrokoa izango da.\nAP-1 autobideko bi zerbitzuguneetan emango diren gutxieneko zerbitzuek libre uzten duten tokiaren arabera, beste zerbitzu batzuk jar daitezke: kafetegia eta autoendako eta kamioiendako aparkaleakuak, besteak beste.\nUrte bukaerarako amaituta\n2007ko abenduaren 15ean Eskoriatzan egondako lur-jausien ondoren, urte bateko atzerapenaz zabalduko dute AP-1 autobideko Gipuzkoako zatia. Tarte horretan hiru bidesari egongo dira: Eskoriatzan, Etxebarri-Ibiñan eta Lukun. Bestalde, ia bukatuta dago Eibar-Gasteiz autobideko Arabako zatia.


Zer da satinismoa? | Eingo al deu?\n> Aholkuak, proposamenak\t> Zer da satinismoa?\tZer da satinismoa?\nOhean berritzaile izateko modu bat aurkeztu nahi dizuegu gaur Gazteako sexu-blogean: satinismoa. Ez kezkatu, ez dauka satanismoarekin zerikusirik!\nSatinismoa sexu-harremanetan satinez egindako jantziak erabiltzean datza. Zenbait pertsonak oso sentipen berezia izaten dute satina ukitzean; hori dela eta, sexu-harremanak izaterakoan berotzeko erabiltzen dute.\nRaquel Frances sexu-hezitzaileak Cosmopolitan aldizkarian adierazi zuenez, satina oso egokia da sexu-harremanetarako sentipenak pizten dituelako: “Ukimena suspertu egiten du, baina, era berean, ikusmena ere estimulatzen du oso deigarria izaten delako”. Francesen esanetan, satinak bikotekideak laztantzera, ukitzera, eta batez ere, batak bestearen gorputza aintzat hartzera bultzatzen ditu. Gainera, sarketaren aurretik sexu-harremanek beharrezko duten tartea luzatzen laguntzen du.\nSatina erabiltzeko modu ugari daude, baina hau da gure proposamena: hartu satinezko zapi bat, lotu zure izterraren inguruan, eta eskatu zure bikotekideari ahoarekin askatzeko. Zapia ordu erdi inguru izozkailuan sartzen baduzu, sentipenak are biziagoak izango dira.\nCategories: Aholkuak, proposamenak\tTags: Aholkuak, erotikoa, proposamenak, sexua\tIruzkinak (0)\nNola gainditu dispaureunia?


'Oñati Udara 2009' kanpaina aurkeztu dute - Oñati - Goiena.eus\n'Oñati Udara 2009' kanpaina aurkeztu dute\nArantzazu Ezkibel Galdos 2009-06-11 18:44\nArrikrutz barne-barnetik ezagutu, edo ohi ez bezalako bidaia batean euskal artzain mundua hurbiletik ezagutzeko aukera ematen du aurtengo 'Oñati udara 2009' proiektuak. Gaur egin dute proiektuaren aurkezpena.\nOhiko bisita gidatuekin jarraitzeaz gain, aurtengo Oñati Udara 2009 proiektua berritasunez josia dator. Berritasun horietako bat da Arrikrutz kobaren inguruan antolatu dituzten ibilaldiak.\nArrikrutz barne-barnetik ibilaldiak koba barrutik ezagutzeko aukera eskainiko du, pasarelatik kanpo. Aldaola errekan hasiko da ibilaldia, eta estalaktita berezi bat, eszentrika izena duena ikusteko aukera egongo da. Igandetan egingo da ibilaldi hau: uztailak 5 eta 19, eta abuztuak 9 eta 23. Arropa egokia eramatea ezinbestekoa izango da. Salneurria 15 euro.\nBeste ibilaldi berezia Arrikrutz zuzen-zuzenean izango da. Ohiko musika gabe, gidariak emango ditu azalpenak. Bisitak uztailak 11 eta 25, eta abuztuak 1, 15 eta 29 izango dira. Salneurria 8 euro.\nHirugarren bisita Arrikrutz kobaren kanpoaldea ezagutzea izango da, Gesaltza-Arrikrutz sistema karstikoa, hain zuzen. Bisitak uztailak 4 eta 18, eta abuztuak 8 eta 22 izango dira. Interesatuek erreserba egin beharko dute 943 082000 telefonoan.\nOñatiko tradizioarekin jarraituz, esan behar da aurten Nazioarteko Artzain Txakur Lehiaketaren 50. edizioa jokatuko dela. Irailaren 27an izango da, eta urteurren horren harira ospakizunak egingo dituzte. Horietako bat izango da, esaterako, Gomiztegi baserrian euskal artzai mundua hurbiletik ezagutzeko aukera. Salneurria 7 euro artzain txakurraren erakustaldiarekin, eta 5 euro erakustaldi gabe.\nDomekan Korpus eguna ospatuko dute Oñatin; horren inguruan ere antolatu dituzte bisitak. 09:45ean hasiko da,Turismo bulegoan eta unibertsitatea eta parrokia bisitatu ondoren San Migel eta apostoluak nola janzten diren ikusteko aukera egongo da.\nBestalde, uztaila eta abuztuko aste bukaeratan Unibertsitatean bertan jarriko dute informazio puntua eta bisitak egiteko aukera egongo da.\nErnesto Murgiondo zinegotziak adierazi du prentsaurrekoan krisiak eragina izan duela turismoan. Horren aurrean, betiko bisitariez gain, inguruko turista potentzialetan egingo dutela ahalegina esan du.\nDatuek diote, iazko ekainetik aurtengo otsailera bitartean turismoa %20 inguru jaitsi dela Oñatin. Baina baikor azaldu dira aste santuko datuak onak izan direlako eta martxotik aurrera berriro ere gora egin duelako bisitari kopuruak.


Mozambikeko nekazariak lagundu nahi? — TUlankide MONDRAGON\nMozambikeko iparraldean dago Marrupa distritua eta munduko hamar herrialde pobretuenen artean kokatzen da. 58.700 biztanle ditu eta bizi itxaropena 55 urtekoa da. Nekazaritza da ekintza nagusia Afrikako eskualde honetan, eta estatistiken arabera familia askok urtean 100€ baino gutxiago irabazten dute.\nJasotako dohaintza Mozambike iparraldeko nekazariei kreditua emateko erabiliko da. Kreditu horren bitartez nekazariek materialak erosi ahal izango dituzte lurrak landu eta ureztatzeko, baita lurra ereiteko behar duten hazia erosteko ere. Behin uzta jasotakoan kreditua itzuli beharko dute. 2016an Mundukidek 80.000 nekazariri eskaini die laguntza Mozambiken.\nEkarpena nola egin?\nEkarpena Laboral Kutxako edozein bulegotan egin daiteke. Bertan aurkitu daitezkeen esku orriak bete ondoren eskatu ekarpenak Mundukideko kontura ingresatzeko eta dagokion ordena sortzeko.\nMikrokredituak Tusha bezalakoentzat\nTusha Balamako nekazari bat da, alarguna, bere zaintzapean hiru seme-alaba dauzkana. Nekez lortzen du, euri garaian, behar adinako arto saila ereitea urte guztirako jana edukitzeko. Ezustekoren bat gertatzen bada, alegia, euri gutxi, gaixotasunen bat… odisea bat bihurtzen da goseari aurre egitea.\nInguruko labore tradizionalak kontuan hartuta eta emakumeengan pentsatuta, Mundukidek sesamoaren laborantza jarri zuen martxan. Sesamo hazia oso estimatua da barne eta kanpo merkatuetan; gainera, ez du ariketa fisiko handirik eskatzen ez lurra prestatzerakoan ez uzta bildu arteko prozesu osoa ere.\nHorretarako, Mundukidek laguntza teknikoa ematen die nekazariei, ezer oparitu barik baina. Horrek esan nahi du interesa daukatenek inbertitu egin behar dutela haziak eta lurra lantzeko materiala erosteko. Hor sartzen da, hain zuzen ere, Mundukideren mikrokredituen programa.\n2002an 20 euroko zenbatekoa ematen zen urte baterako, eta dirutan nahiz jenerotan itzul zitekeen. Konpromisoak betetzen baziren, emandako zenbatekoak handitu egiten ziren; horrez gain, familiartekoak eta lagunak gomendatu eta horiek hartzaile izateko aukera ere bazegoen.\n2009tik hona, nekazaritzako jarduerak finantzatzeko ematen da kreditua, hau da, haziak, ongarria, laborantzarako tresnak eta halakoak erosteko, eta azken urteetan areagotu egin dira ureztatze sistemak eta bereziki motoponpak erosteko kredituak.\n2011tik aurrera, mikrokredituen programan, onuradunen %50 baino gehiago emakumeak dira, izan ere, kopuru osoaren %55 jasotzen dute dagoeneko. Tusha bezalako emakumeek haziak eta beharrezko materiala erosteko mikrokreditu bat jasotzen dute, eta uzta saldu ostean itzultzen dute.\n2015ean 46.000 € batu ziren guztira mikrokredituetan. Horri esker, 134.472 €-ko intsumoak erosi ziren, produkzioan 4.000.000 € bihurtu zirenak. Kopuru horretatik 500.000 €, 2.200 hektareatan landutako sesamo produkzioari zegozkion.\nEtorkizunera begira, erronka da kreditua bakarrik ematea programan hasten diren nekazariei, eta beteranoak kontzientziatzea aurreko kanpainan lortutako zati bat aurreztu dezaten, hurrengo urteko erosketak egin ahal izateko. Eta hala, mendekotasuna txikitzea eta nekazarien autonomia sustatzea.\n%20 eta %75 arteko kenkaria izan dezakete diru-laguntzen emaileek euren Errentaren gaineko aitorpenean.\nInformazio gehiago nahi izanez gero, deitu 943 772 010 telefonora edo idatzi uurizar@mundukide.org helbidera.


Bertsolaritza Piriniotan biziberritzen - bertsoa.eus\nIgandero ETB 1en 2019-11-15\nBertsolaritza Piriniotan biziberritzen\nPirinio inguruetako bertsolaritzaren egoera ezagutuko dugu aste honetako programan. Bertsoa biziberritzen dabiltzan bertako kideekin elkartuko gara, Txentxo Hernandez, Aimar Karrika eta Karine Etxeberrirekin. Horrez gain, Iruñeko Bertso Aroko saioak eta beste hainbat bertsoaldi eskainiko dizkizuegu, denen gozamenerako.\nHizkuntza bat ez da beti galtzen ez dakitenen edo dakitenen erabakiz. Beste zenbait neurrik ere eragin dezakete galera hori. Eta euskara larri dabilen lekuan, bertsolaritzak ere ez du arnasarik bizirik irauteko.\nZorionez, hainbat herri dira hizkuntzaren biziberritzearen alde lanean dabiltzanak. Igandeko programan lan horretan diharduten hiru pertsona ezagutuko ditugu.\nEuskara eta bertsolaritza Pirinio inguruetan\nUrte askoren ostean duela 13 urte Auritzen antolatu zuten jaialdiak bertsolaritzaren berreskurapenean garrantzi handia izan zuen. Ordutik, beste hainbat saio antolatu dituzte bertako bertsozaleek. Horietako bi dira Txentxo Hernandez Mezkiritzekoa eta Aimar Karrika Auritzekoa.\nTxentxo eta Aimar-ek Pirinio inguruak dituzten ezaugarriak zeintzuk diren azalduko digute. Gaur egun bertan euskarak duen egoerari buruz mintzatuko gara eta nola ez, bertsolaritzak duen osasun egoerari buruz ere galdetuko diegu. Biak elkartzen dira Pirinioaldeko bertso-eskolan, besteak beste, Bardoak ekimenean parte hartzeko prestaketa lanetarako. Beraiekin bertso-eskolan sarri elkartu oi da Karine Etxeberri.\nKarine, Urruñan bizi den arren, urepeldarra da jaiotzaz, bertsogintzak historia ezaguna duen eremukoa. Gaur egun bertako egoera nolakoa den kontatuko digu. Bere bertsozaletasunari buruz ere galdetuko diogu\nDurangoko eta Iruñeako bertsoaldi onenak\nIgandeko programan alde batetik, Durangoko jaietan izandako jaialdiko bertsoaldi sorta ikusteko aukera izango da.Kantuan izango dira Unai Agirre, Amets Arzallus, Unai Iturriaga, Amaia Agirre, Onintza Enbeita eta Gorka Pagonabarraga. Bestetik Iruñeako Bertsoaroan kantuan entzungo ditugu Uxue Alberdi, Alazne Untxalo, Joanes Illarregi, Julio Soto, Unai Iturriaga eta Amets Arzallus.\nHitzetik Hortzera, igandean 15:00etan ETB1en; eta astelehenetik aurrera, EITB Nahieran atarian.


Ehun gazte inguru ari dira herritargo demokratikoari buruzko esperientzia pilotuan parte hartzen - Artikulua - Gipuzkoa ETORKIZUNA ORAIN\nEhun gazte inguru ari dira herritargo demokratikoari buruzko esperientzia pilotuan parte hartzen\nProzesua migrazioari eta aniztasunari buruzko eztabaida batekin amaituko da Batzar Nagusietan, urtarrilean.\nGipuzkoako batxilergoko lau ikastetxetako ikasleak herritargo demokratiko aktiboa lantzeko hezkuntzaren esparruko esperientzia pilotu batean parte hartzen ari dira egunotan. DemoGazte programa Gipuzkoako Foru Aldundiaren Bizikidetzaren eta Giza Eskubideen zuzendaritzak Batzar Nagusien laguntzarekin bultzatu du eta kultura politiko demokratikoarekin lotutako ezagutza eta konpetentziak garatzea bilatzen du, azpimarra berezia eginez akordio politikoan eta erakunde-ehunaren ezagutzan. Donostiako Lau Aizeta, Zarauzko Lizardi, Tolosako Herrikide eta Zumarraga-Urretxuko Ikastetxea dira esperientzia pilotua garatzen ari diren zentroak. Prozesua urtarrilean amaituko da Batzar Nagusietan egingo duten bilkura berezi batekin, migrazioa eta aniztasuna eztabaidagai gisa hartuta.\nBizikidetzaren eta Giza Eskubideen zuzendari Maribel Vaquerok zehaztu duenez, programa berri honek bilatzen duena da "herritargo kritiko demokratikoaren jabekuntzan ekarpen bat egitea", kasu honetan, 16 eta 17 urteko gazteei zuzendu zaie ekimena. Vaquerok azaldu du "inkesten arabera Gipuzkoako gazteek gai sozialekiko interes handia badute ere, politikatik eta erakundeetatik oso urrun" sentitzen direla eta, hala, foru zuzendariak uste du "gure herriko instituzio demokratikoak ezagutzeko aukera" emango diela programa pilotuak" eta baita "komunitatean eta etorkizuneko eztabaidetan inplikatuz, pentsamendu kritiko eta gogoetatsua garatzekoa" ere.\nKultura Politiko Demokratikoaren programa Aldundiaren Bizikidetzaren eta Giza Eskubideen zuzendaritzaren ardatz estrategikoetako bat da. Hain zuzen, Gipuzkoako Foru Aldundiaren Kudeaketa Plan Estrategikoak helburuetako bat da kultura politiko eta sakontze demokratikoko programa baten bidez herritarren arteko elkarbizitza sustatzea.\nIdentitate kolektiboa eta demokratikoa\nErakunde sistema bera eta haren metodoak ezagutzeko ikasleek euren zentroetan hainbat saiotan hartuko dute parte. Prozesuaren azken atalean simulazio ariketa bat egingo da hauteskunde prozesuekin eta liderren formazioarekin. Amaieran, osoko bilkura berezia egingo dute ikasleen ordezkariek, Markel Olano diputatu nagusiaren eta Eider Mendoza Batzar Nagusietako lehendakariaren parte hartzearekin. Bilkurak etorkinen babesa, migrazioak eta aniztasuna hartu ditu gaitzat, aktualitateko eztabaida delako eta iritzi eta posizionamendu ezberdinak pizten dituelako gaiak.\nEider Mendoza, Batzar Nagusietako lehendakariak nabarmendu du gaiaren aukeraketak eta politikarekin duen loturak gogoetarako aukera ematen duela, hau da, "nola, herritar bakoitzaren jatorriaz gaindi, guztiok garen herri honen kide, identitate kolektiboa eraikiz". Mendozarentzat, "politika elkartasunaren ikuspegitik", "errespetua eta solidaritatea balio gisa hartuz eraikitzen" da, "demokrazia bera sendotuz".\nMendozak nabarmendu dituen beste ideiak dira elkarrizketaren kultura, guztion onuraren bilaketa eta ezberdinen arteko konfiantza. Batzar Nagusietako lehendakariak adierazi duenez, "elkarrizketa da indarkeriaren antitesia, eta hala, belaunaldi berriei zor diegu elkarrizketaren kultura konplexu eta sakon hori transmititzea".\nErrealitate sozial eta instituzionalaren simulazio bat\nDemoGazte programan zentro bakoitzetik parte hartuko duen gela bakoitzak sistema demokratikoari eta erakundeei buruzko formazio intentsiboa jasoko du eta ondoren, eztabaida prestatuko dute. Fase honetan ideia eta argudio nagusiak jasoko dira eta gela bakoitzak ordezkari talde baten aukeraketa egingo du. Metodologiaren gakoetako bat da errealitatearen konplexutasuna ulertu ahal izatea eta, horretarako, elkarteetako, enpresetako eta sindikatuetako ordezkariak ere izendatuko dituzte. Ordezkari hauek komunikazio teknikak ikasi eta proposamenak landuko dituzte azken eztabaidara begira. Ikastetxeko ordezkaritza bakoitzak diagnosi bat osatuko du eta hobekuntza proposamenak egingo dituzte gaiaren inguruan.\nHurrengo pausua Batzar Nagusietan emango da arau parlamentarioei eta kontsentsu politikoari buruzko formazio berri batekin. Ostean, eztabaida politikoa finkatu beharko dute eta proposamenak negoziatu. Batzar Nagusietako formakuntza hau urriaren 11n hasi eta azaroaren 29ra bitartean gauzatuko da. Azkenik, osoko bilkura urtarril amaieran egingo da eta azken testu bat adostu beharko dute parte-hartzaileek. Emaitza honekin euren zentroetara itzuli beharko dira ordezkariak eta adostutakoa azalduko diete ikaskideei. Biltzar bakoitzak lortutako akordioa berretsi beharko du .\nSaioak Hezizerb elkarteko gizarte-hezitzaile talde batek gidatuko ditu eta prozesua bideratzeko material didaktikoa, dinamika ezberdinak eta galderak egingo dituzte. DemoGazte programaren koordinatzaile Iker Alustizak azpimarratu du programak "eskubideetan oinarritutako ikuspegia" duela eta balioan jarri du nola ikuspegi horrek "mundu osoan gertatzen dabilen gizarte-lan hezkuntza paradigma aldaketarekin" bat egiten duen, bereziki, adin txikikoen parte-hartze eskubidea lantzen duten proposamenekin. Alustizarentzat, programan "munduaren konplexutasuna nabarmentzen da eta, hain zuzen, jardun politikoari lotzen zaion guztioi eragiten diguten gaien kudeaketa konplexu hori".


Txinako ME-32 Iragazki Elementu zehatzak fabrikatzaileak eta hornitzaileak - Shenzhen Wonpro\nHasiera > Produktuak > Iragazki elementua > Iragazki-elementu zehatza > ME-32 Iragazki Elementu zehatza\nME-32 Iragazki Elementu Zehaztu Aurreratua, urteko 100.000 baino gehiagoko salmenta-bolumena duena. ME-32 iragazki-elementu zehatzak mikro-mailako kutsatzaileak iragazten ditu, iragazketa zehaztasun handia eta kostu baxua dituena.\n1. Produktua ME-32 iragazki zehatzaren elementuaren aurkezpena\nME-32 Iragazki Elementu Zehaztu Aurreratua. ME-32 iragazki-elementu zehatza egur-orea, zelulosa eta gehigarriz egindako iragazki-materialarekin prozesatzen da. Segmentatutako ijezketa-prozesua egitura planoko iragazki-materiala dentsitate-gradiente ezberdineko iragazki-elementu zilindriko batean sakatzeko hartzen da. Iragazki-elementuak funtzio hauek ditu, hala nola, kutsatzaileak mailaka xurgatzea, kutsatzaileak xurgatzea eta hezetasuna xurgatzea eta blokeatzea.\n2. ME-32 iragazki-elementu zehatzaren parametro teknikoak\nModelo zenbakia: ME-32\nKanpoko diametroa (mm): Î¦104\nBarruko diametroa (mm): Î¦25\nEzpurutasunen gehienezko xurgapena (gutxi gorabehera): 200 g\nUraren xurgapen maximoa (gutxi gorabehera): 460 ml\nSaihesbiderako olio-iragazki eredua: BU-32\n3. ME-32 iragazki-elementu zehatzaren produktuaren ezaugarriak\n4. Erabili ondoren ME-32 iragazki-elementu zehatzaren irudia\nME-32 iragazki-elementu zehatza egokia da olio hidraulikoaren eta 9 eta 180cSt arteko biskositatea duten beste olio industrial batzuen iragazketa zehatza egiteko. Iragazteko efektu bikainak ditu kutsadura-maila ezberdinetako olioentzat.\nHot Tags: ME-32 Iragazki Elementu zehatza, Txina, handizkakoa, kalitatea, Txinan egindakoa, pertsonalizatua, fabrikatzaileak, aurreratua, profesionala, aurrekontua


EBAZPENA, 2020ko abuztuaren 26koa, Teknologia, Berrikuntza eta Lehiakortasuneko sailburuordearena, zeinaren bidez iragartzen baita, 2020ko ekitaldirako, enpresa I+G bultzatzeko Hazitek programaren II. faserako deialdia. - Eusko Jaurlaritza - Euskadi.eus\nEBAZPENA, 2020ko abuztuaren 26koa, Teknologia, Berrikuntza eta Lehiakortasuneko sailburuordearena, zeinaren bidez iragartzen baita, 2020ko ekitaldirako, enpresa I+G bultzatzeko Hazitek programaren II. faserako deialdia.\nTeknologia, Berrikuntza eta Lehiakortasuneko sailburuordearen 2019ko abenduaren 10eko Ebazpenaren bidez (2019ko abenduaren 20ko EHAA, 242. zk.) iragarritako I. fasea amaitu ostean, eta Teknologia, Berrikuntza eta Lehiakortasuneko sailburuordearen 2020ko uztailaren 1eko Ebazpenaren bidez ebatzi eta jakinarazi zaie interesdunei, aipatutako agindu arautzailearen 12.3 artikuluan ezarritakoaren arabera, II. fasearen deialdia egiten da, I. fasean onartu diren proiektuei laguntzak adjudikatzeko, 2020ko ekitaldian, eta, horretarako, behar diren arauak eman behar dira.\nEkonomiaren Garapeneko eta Azpiegituretako sailburuaren 2020ko otsailaren 19ko Aginduaren bitartez onartu zen 2020ko Dirulaguntzen Plan Estrategikoan sartuta dago laguntza-programa hau. Euskadi.eus-eko egoitza elektronikoan dago Plana eskura. Halaber, Euskal Autonomia Erkidegoaren 2020. urteko Aurrekontu Orokorrak onartzen dituen abenduaren 27ko 13/2019 Legeak baimendutako kredituen arabera, honako dirulaguntza-deialdi honek nahikoa aurrekontu-estaldura dauka.\nEbazpen honen xedea hauxe da: II. fasearen deialdia egitea, I. fasean onartutako proiektuetarako laguntzak adjudikatzeko. I. fasea Ekonomiaren Garapeneko eta Azpiegituretako sailburuaren 2017ko urtarrilaren 31ko Aginduan aurreikusi zen, eta horretarako deialdia 2019ko abenduaren 10eko Ebazpenaren bitartez egin zen (2019ko abenduaren 20ko EHAA, 242. zk.). Aipatutako agindu horren bitartez, enpresa arloko I+G bultzatzeko Hazitek laguntza-programa arautzen da, 2020ko ekitaldiari dagokionez.\nDeialdiko laguntzak finantzatzeko, 87.191.230 euro erabiliko dira. Erabilera horrek bat etorri beharko du Euskal Autonomia Erkidegoaren Aurrekontu Orokorren 2020ko ekitaldiko aurrekontu-kredituekin.\nDeialdiaren guztizko zenbatekoko 39.191.230 euro bideratzen dira izaera lehiakorreko I+G proiektuak finantzatzera, eta, 48.000.000 euro, izaera estrategikoko proiektuak finantzatzera.\nEskatutako laguntzen guztizko zenbatekoa kontuan izanik eta haiek ebatzi baino lehen, zenbateko horiek aldatu ahal izango dira; betiere Ekonomiaren Garapen eta Azpiegitura Sailaren beste I+G+b laguntza-programa batzuk gauzatzearen ondorioz agortu gabe geratzen diren aurrekontu-baliabideen arabera. Aldaketarik izanez gero, Teknologia, Berrikuntza eta Lehiakortasuneko sailburuordeak ebazpena emango du, aurreko guztiaren berri emateko.\nEkonomiaren Garapeneko eta Azpiegituretako sailburuaren 2017ko urtarrilaren 31ko Aginduaren 20. artikuluan ezarritako zehaztapenekin bat etorriz egin beharko da eskabidea; agindu horren bidez arautzen da enpresa I+G bultzatzeko Hazitek programa.\nEskabideak aurkezteko epea ebazpen hau Euskal Herriko Agintaritzaren Aldizkarian argitaratu eta hurrengo egunean hasiko da, eta 2020ko irailaren 24an amaituko da, 12:00etan.\nLehendakaria: teknologiaren arloan eskuduna den zuzendaritzako titularra, Alberto Fernández González edo karguan ordezkatuko duen pertsona; eta ordezkoa: Ekintzailetzaren, Berrikuntzaren eta Informazio Gizartearen Zuzendaritzako titularra, Aitor Urzelai Inza, edo karguan ordezkatuko duen pertsona.\nIndustriaren garapenaren arloan eskumenak dituen zuzendaritzako titularra, Mikel Amundarain Leibar edo karguan ordezkatuko duen pertsona; eta ordezkoa: industriaren garapenaren arloan eskumenak dituen zuzendaritzako teknikari bat, Rosa Murillas Maza.\nSPRIren ordezkari bat, Miguel García Altuna; eta ordezkoa: Maite Hernández Hernández.\nTeknologiaren arloan eskumenak dituen zuzendaritzako teknikari bat, Larraitz Segurola Bereciartua; eta ordezkoa: Natividad Niño Bartolomé, zeinak idazkari-eginkizunak egingo baititu.\nIkus: EBAZPENA, 2019ko abenduaren 10ekoa, Teknologia, Berrikuntza eta Lehiakortasuneko sailburuordearena, zeinaren bidez iragartzen baita, 2020ko ekitaldirako, enpresa I+G bultzatzeko Hazitek programaren I. fasearen deialdia.\nIkus: AGINDUA, 2018ko abenduaren 17koa, Ekonomiaren Garapeneko eta Azpiegituretako sailburuarena, Hazitek Programa arautzen duen agindua aldatzeko dena.\nIkus: AGINDUA, 2017ko urtarrilaren 31koa, Ekonomiaren Garapeneko eta Azpiegituretako sailburuarena, zeinaren bidez arautzen baita Hazitek 2016. Enpresa I+G Bultzatzeko Programa.


Giza Eskubideen aldeko Pedagogia Baliabideen II. Azoka\nEskura Zentroak giza eskubideen aldeko pedagogia-baliabideen azoka bat antolatu du urriaren 19, 20 eta 21ean\n"Giza eskubideak guztiontzat", ohiko aldarrikapena da baina giza eskubideak guztiontzako berdinak behar diren arren guztiok ez ditugu modu berean eta uneoro bermatuak. Pertsona guztiok sentitzen ditugu zailtasunak egunerokotasunean eskubideak bermatuta izateko, baina ez guztiok neurri berean.\nHainbat pertsona eta gizatalde ikusezin bihurtu ditugu gure begietara, hor daude, ezagutzen ditugu, baina "gehiengo" horren barruan ez daudenez, hainbat egoeratan ahaztu egiten ditugu, ez ditugu kontuan hartzen. Haien ahotsa entzunaraztea ere zaila egiten zaie, batzuetan ezinezkoa. Haiek bezala, haien eskubideak ere ikusezin bihurtzen dira.\nHorrela bizi dute, besteak beste, etxerik gabeko pertsonek, desgaitasunen bat dutenek eta haien herrialdeetatik atera behar izan duten migratzaile eta errefuxiatuek. Hauek dira Azokan azaldu nahi ditugun egoerak eta horretarako Euskal Herriko hainbat elkarteren parte-hartzea izango dugu.


Progresismoa badugu - - Erran.eus\nJoseba Urrotz Telletxea 2020-02-09 15:00\nEspainiako Gobernu berria progresista omen dugu. Nire inguruan hainbat lagun poztu ere egin direla ikusi dut, eta harritu egin naiz, niri ez baitzait deus ere axola. Hogei edo hogeita hamar urterekin politikarekin gizartea hobetu daitekeela sinestea normala deritzot, baina 50 urterekin, nik uste dut nahiko asti izan dugula gauzak nola diren ikusteko.\nErrate baterako, ez al zarete oroitzen PSOE izan zela GAL sortu zuena? Eta PSNk zenbateko kaka egin zuen Nafarroan?\nEz dakit begiak ireki zaizkidan edo nihilismoak irentsi nauen, baina politika antzerki bat bezala ikusten dut gaur egun. Zer dira ba Madrilgo kongresuan ikusten ditugun solas, oihu, irri eta lo kuluxka horiek, antzerkia ez bada? Oholtza gainean inoiz lanik egin ez duten, baina (nire gisa), solasean bai indarra duten gizaseme eta emakume talde bat iduritzen zait. Pedro fidatzeko modukoa iduritzen al zaizue? Eta Pablo? Nik itxurazaleak ikusten ditut hor, kea saltzen duten elezuak. Zaude… Pedro eta Pablo ziren ba Jesukristoren ikasle garrantzitsuak! Bo, baita Pikapiedrak ere...\nNik lehen nire burua progresistatzat nuen, eta uste nuen hori zela bide ona, bertzea, kontserbadore izatea berriz, ezjakina eta okertua izatea. Ezkertiarra izatea ona, eta eskuindarra izatea txarra. Gaur egun, nahiko lan badut biziaren zentzua zein den aurkitzen.\nBaina bizian egiten dugun bidaiatxo honetan pixka bat begiratzen badugu, zer ikusi eta ikasi aunitz dago, errate baterako gauzak ez direla hain garbi eta erraz banatzen ona eta txarraren artean.\n«Lehen elizaren beldur eta orain politikoki ezegokia izatearen beldur»\nAritu naiz ikasi nahizik zergatik erraten den ezkerra eta eskuina, progresismoa eta liberalismoa zer ote diren, eta egia erran, ez da batere erraza ulertzea. Hemen hasiko banintz idazten, aldizkari guzia eskas nuke.\nFrantziar iraultzaren ondotik hasi omen zen eskuin eta ezker horren banaketa. Erregearen ezkerrean jarri omen ziren bera gainetik egotea onartzen ez zutenak, eta eskuinean, berriz, onartzen zutenak. Ulerkorra da orduan, uste izatea ezkerrak norbanakoaren askatasuna aldarrikatuko duela gauza guzien gainetik , baina hara non, ematen du ezkerra dela preseski dena kontrolatuko duen estatu indartsu baten beharra gehien aldarrikatzen duena.\nAzken boladan saltsa poliki bada, gobernuak eskoletan zer erakutsi behar den erran duenarekin...\nBaina isilduko naiz, gero eta maizago entzuten baitut, «kasu eman ezak zer erraten duken».\nLehen elizaren beldur ziren gure gurasoak; orain, berriz, hura baztertu dugunean, kasu «politikoki desegokia» izatearekin.


El documental 'Pasaiako badia' se estrenará el próximo 24 de octubre\nEl documental "Pasaiako badia" se estrenará el próximo 24 de octubre\nPasaiako segadari buruzko ikerketa dokumentala Iruñeko Golem zineman proiektatuko da lehen aldiz. Gasteizko martxoaren 3ko gertakariak bilduko dituen pelikula ere bidean da. Urriaren 9an hasiko dira grabatzen gertakari horien gaineko filma\nEuskal Herriko memoria historikoarekin lotutako bi pelikula zinema aretoetan izango dira aurki. Estreinalditik hurbil da 'Pasaiako badia' ikerketa-dokumentala. Urriaren 24an izango da lehen aldiz ikusteko aukera, Iruñeko Golem zineman. 1984ko martxoaren 22an Espainiako Poliziak Komando Autonomo Antikapitalistetako lau kide hil zituen Pasaian, eta han gertatu zenari buruzko kontakizuna egin dute Oinatzak Produkzioak taldeko kideek: Xabier Otamendik, Yuri Agirrek eta Erik Aznalek.\nEgileek adierazi dutenez, "ikerketa lana, sakontasuna eta zorroztasuna" biltzen ditu dokumentalak, baita produktua erakargarria egiteko narrazio elementuak ere. Batzuetan, thriller pelikulen ezaugarriak hartzen ditu dokumentalak, egileen hitzetan. "Momentu intimo eta hunkigarriak" jaso dituztela iragarri dute.


Euskal Herriko garagardoak dastatzeko aukera, Anoetan - Anoeta - Tolosaldeko ataria\nEuskal Herriko garagardoak dastatzeko aukera, Anoetan\nTolosaldeko Ataria 2016-10-25 18:27\nUrrifest jaia antolatu dute beste urtebetez Anoetako Gazte Asanbladako kideek. Larunbatean izango da, arratsaldeko 18:00etatik aurrera.\n18:00etan hasiko da festa, Anoetako plazan. Euskal Herrian ekoiztutako garagardoen aldeko apustua egin dute aurten, eta bertan ekoiztutako lau garagardo dastatzeko aukera izango da: Zerb (Arrasate), Etxeko Bob´s Beer (Hazparne), Gar Gar (Donostia) eta Olañeta (Errenteria).\nAzokaren ondoren, afaria eskainiko dute gaztetxean. Lehen aldiz, afari begetarianoa ere egongo da aurten nahi duenarentzat. Afariaren ondoren, gaztetxean jarraituko du festak: DJ Pandub Selektah eta lagunak arituko da musika jartzen.\nAntolakuntza kideek pitxarra etxetik eramateko deia egin dute. Bakoitzak nahi eta ahal duenera arte, beraz, festa izango da Anoetako gaztetxean.


IRRATIA – Goiena Komunikazio Taldea\nHome › IRRATIA\nArrasate Irratia-k FMko 107.7an emititzen du, euskara hutsean. Bereziki herriko eta ibarreko kontuetan espezializatutako irratia da, nahiz eta mundu zabaleko gertakariak ere jasotzen dituen, beti ere, herriko ikuspuntua galdu gabe.\nEsan bezala, Arrasate Irratia herri irratia izanik, Udal irratien legeak Arrasaten bakarrik emititzea baimentzen du, baina GOIENA enpresaren adar bat izanda, Goiena.eus-en seinaleaz baliatuta, irratia entzuteko beste aukera bat ere badago telebistaren bitartez.\nIgo autobusera saioa\nAlbisteak dira irratsaioaren ardatza eta aktualitatearekin lotutako elkarrizketa eta tarteak osatzen dute irratsaioa, magazin estiloan\nHelburua da Arrasateren berri jasotzea lehenengo eta gero nazio mailakoak. Hasi gertu-gertuko informazioarekin, Debagoienekoarekin batera, eta albiste orokorrekin bat egitea gero.\nOrain arte bezala, musikak garrantzia izaten jarraituko du 107.7an. Horrela, zuzeneko saioaren aurretik eta ondoren, musika entzun ahal izango da Arrasate Irratian, euskal musikaren aldeko apostua eginez. Arratsaldeko saioak lotzeko soka musika izango da.\nEguen eta barikuetan zozketak\nEntzuleen artean zozketatzeko opariak izango ditu Arrasate Irratiko autobusak aurten ere. Orain arte moduan, egubakoitzetako saioaren amaieran izango da zozketa.\nZozketan parte hartzeko bideak, betikoak dira:\n943 25 05 05\n© 2019 Goiena Komunikazio Taldea


Lea-Artibai eta Mutrikuko mendi taldeek urteko lehen mendi irteera bateratua egingo dute - Lea-Artibai eta Mutrikuko Hitza : Lea-Artibai eta Mutrikuko Hitza\nLea-Artibai eta Mutrikuko mendi taldeek urteko lehen mendi irteera bateratua egingo dute\nSodupetik Gallarraga mendira igoko dira domekan [urtarrilak 16]; 17 kilometroko ibilbidea egingo dute. Eguena [urtarrilak 13] da izena emateko azken eguna.\nMarkina-Xemeingo Artibai Mendigoizale Taldeak, Mutrikuko Burumendi Mendizale Elkarteak eta Ondarroako Aurrera Mendi Taldeak Gallarragara irteera bateratua egingo dute domekan [urtarrilak 16], Debako Burdin Kurutz Mendi Taldeko kideekin batera. Sodupetik hasita eta leku beretik igo eta jaitsita, 17 kilometroko ibilbidea osatuko dute; bidean Kiputzeta (727 metro), Gallarraga (901 metro) edo El Aguilato (667 metro) moduko mendiak igoko dituzte. Laupabost ordutan egiteko modukoa dela aurreikusi dute antolatzaileek eta gaineratu dute ibilbide laburra bada ere, oso aldapatsua dela.\nIrteeran parte hartzeko eguena [urtarrilak 13] da izena emateko azken eguna; ohiko lekuetan izena eman behar da: Markina-Xemeingo Loirats dendan, Mutrikuko Aparra jantzi dendan eta Ondarroako Anaitasuna tabernan. Hiru herri horietara bertaratzerik ez dutenek 616 84 71 18 (Marije) telefono zenbakira deituta edo whatsapp bat bidalita ere izena eman dezakete.\nAutobus zerbitzua egongo da irteerara joateko. Debatik abiatuta, autobusak lehen geldialdia Mutrikun egingo du; 07:35ean Txanbolingo biribilgunean jarri dute hitzordua. Ondarroan 07:45ean egingo du geldiadlia, Astilleruko geltokian. 08:00etan ailegatuko da autobusa Markina-Xemeingo autobus geltokira; lekeitiarrek ere bertan hartuko dute autobusa. “Izena ematen dutenen artean berriatuarrik balego, Berriatuko autobus geltokian ere egingo dugu geldialdia, 07:55ean”.


ATZO, BERTSO EGUNA | Zuialde Herri Informazioa\nATZO, BERTSO EGUNA\nPosted: 2013/01/27 in kultura\nUmorez begiratuta: zer krisi?\nUmorea era guztietako krisiei aurre egiteko ariketa bikaina dela erakutsi zuen atzo Bertso Egunak, Donostiako Kursaala bete zuten 1.500 entzuleen aurrean.\n‘Let it be’-ren doinuan ‘Zer krisi?’ kantatzen irten ziren denak.\nKrisiari umorez aurre egin behar baldin bazaio, bertsolaritzaren kasuan are gehiago. Batetik, umorea bertsolaritzaren ezinbesteko zutabeetako bat izan delako beti; bestetik, bertsolaritza bera ez dagoelako krisian; ez sorkuntzaren aldetik, eta ez entzuleei dagokienez. Atzokoa da horren froga: azken urteetako ohiturari jarraituz, Kursaaleko areto nagusia —1.500 besaulki dituena— bertsozalez betea zen Bertso Eguneko saioan, nahiz eta sartzeko «18 eurazo» ordaindu behar ziren, Aitzol Barandiaranek eta Iñaki Gurrutxagak saioaren amaieran gogorarazi zuten bezala.\nAzkeneko saio horretan, The Beatles taldeko kide balira bezala jantzita sartu ziren jende artean Barandiaran eta Gurrutxaga —alkandora txuriz eta txaleko eta txaketa beltzez—, eta The Beatlesen kantu ezagunen doinuetan eman zituzten umorezko bertso jarriak, Gurrutxagak gitarra elektrikoarekin lagunduak. Bertsolarien adinaren eta jubilazioaren inguruko kontuak astindu ondoren, doinutegia berritzeko Juanito Dorronsorok aspaldi egindako doinu bilduma lodiari hautsa kendu beharra dagoela aldarrikatu zuten. Eta, amaitzeko, The Beatlesen Lei it be ospetsua Zer krisi? bihurtu zuten, krisirik ez dagoela erakusten duten datu ukaezinak aipatuz, hala nola polizia lanpostuen ugaritasuna, AHTaren obren aurrerapen etengabeak, Agirretxek Realeko futbol jokalariak Bartzelonari sartutako gola edo han ziren entzuleetako bakoitzak sarreragatik ordaindutako 18 eurazoak: «18 eurazo: zer krisi?».\nKalera, ‘Zer krisi?’ kantatzen\nAmaiera fresko, alai eta bizia eman zioten Barandiaranek eta Gurrutxagak saioari, entzuleak Kursaaletik irribarrez aterarazi zituena, Zer krisi? kantatzen. Horretarako lagungarri izan zen saioaren azken partean izandako agerraldi batzuen maila handia ere. Esaterako, Uxue Alberdik tentazioari hiru bertso ondo beteak kantatuz egin zuena, «halakorik ez duenak / zahartu egin den seinale» esanez amaieran. Xabier Lizaso pianistak eta Andoni Egañak ere txalo zaparrada handia jaso zuten, bien Bi arreba ikuskizuneko bertso jarri batzuk emanez, Egañak bere arreba Arantzari jarritakoak. Aurreraxeago, Andoni Egaña eta Jon Maia bikain moldatu ziren aspaldi elkar besarkatuta eta orain elkarri bizkarra emanda lo egiten duten bi bikotekideren roletan sartuta.\nAzken txanpa txalotu hori bitarteko bidea motelagoa izan zen oro har, baina izan ziren distira handiko uneak ere, hala nola Eneko Lazkozi eta Jexux Mari Irazuri gai-jartzaileak agerraldi osoan doinu bera bi bider ez erabiltzeko eskatu zienekoa. Azkenean, bertso berean doinuak nahasten bukatu zuten bi bertsolariek, txalo zaparrada handi baten erdian. Gai-jartzaileak Maialen Lujanbio, Ander Solozabal eta Igor Elortza bizikleta banaren alboan kokatu zituenekoak ere harrera ona izan zuen. Paseokoa egokitu zitzaion Lujanbiori, monozikloa Solozabali eta estatikoa Elortzari. Konforme agertu zen Elortza, esanez mundua bera mugitzen dela nahikoa, eta Lujanbiok argitasun handia erakutsi zuen bere aldamenekoak Armstrong izendatuz: «amerikanoa» bata, «ilargikoa» bestea.\nBertsolari ezagunekin batera, atzokoaren tankerako plazetan gutxitan agertu ohi direnak ikusi ziren atzo oholtzan, hala nola Eneko Lazkoz, Ander Solozabal, Ramuntxo Christy, adibidez. Urduritasuna igarri zitzaien, baina txukun aritu ziren agerraldi gehienetan. Umorea erakutsi zuten haiek ere. Gai-jartzaileak oholtza gainean agertu gabe eman zituen atzo aginduak, off-ean; krisiaren ondorio ote zen esan zuen, bertsotan, Christyk; Lazkozek, aldiz, gai-jartzailea emandako gaiek lotsarazi zutelako susmoa agertu zuen, ironiaz.\nHaatik dantza taldeko kideek ere txaloak jaso zituzten Errimak oinetan emanaldiko zati bat erakutsi eta gero, eta baita Abarka antzerki taldeko kideek ere oholtza gaineko beren agerraldi laburrengatik.\nSaioa amaitu ostean, elkarrekin afaltzera joan ziren 18 ordez 45 eurazo ordaindu zuten bertsozaleak.\nESPETXE POLITIKAREKIN BUKATZEKO!\n“MÁS GENTE, MÁS MILITANTES IMPLICAD@S”


Glandore - Wikipedia, entziklopedia askea.\nGlandore udalerriaren ikuspegia. Irudi gehiago\nGlandore (irlanderaz Cuan D'Ór edota Cuan Daire, Urrezko Badia edota Haritzaren Badia esan nahi du) Irlandako hego-mendebaldeko Cork konderriaren hegoaldean dagoen kostaldeko udalerria da. Cork hiritik autoz ordu bat inguru mendebaldera dago. Irlandarren ohiko turismogunea da.


Etxetresna elektrikoak | Plastigaur\nElikagaien kaltegabetasunari buruzko baldintza guztiak zorrotz betetzeko ardura dugu Plastigaurren, hala ijeztutako filmetan nola salgaiak multzokatzeko film bilkorretan, eta hori dela-eta erreferentziako hornitzaileak gara elikagaigintzarekin lotutako sektore askotan. Gure materialek kontserbazioa hobetzen dute eta produktuen freskotasuna mantentzen dute; horiexek dira gure produktuen xede nagusiak. Bezeroen beharretara egokitutako tiradak egiteko aukera eskaintzen dugu, inprimatze flexografikoko kalitate handiko diseinuekin.\nSoldagarritasun azkarreko filmak, ekoizpen handiko instalazioetarako.\nEzaugarri optiko paregabeak: gardena eta oso distiratsua.\nBiltze- eta irristatze-balioak moldatzeko aukera.\nZabalera eta lodiera ugaritan eskainia.\nAplikatzeko makineriarekiko moldagarritasun handia.\nUrraduraren aurreko erresistentzia handia.\nZortzi kolore arteko inprimatze flexografikoa egiteko aukera.\nPlastigaur edarien sektorerako bilgarri malguen hornitzaile nagusietako bat da. Urteetako esperientziari eta ikerketari esker, gure filmek fidagarritasunik handiena eskaintzen dute. Lata-, brik- edo botila-packak enbalatzen ditugu lodierarik txikienekin.\nEra berean, filmek bermatu egiten dute produktuak egoera ezin hobean iritsiko direla saltokira, paletetan jarri eta gero. Ekoitzitako produktu bakoitzarekin egiten ditugun etengabeko saiakuntza eta kontrolei esker paletak (EURO edo palet erdia) ez dira deformatzen manipulazioan eta logistikan, eta horrela euste-indarraren eta beharrezko egonkortasunaren arteko oreka ona bermatzen dugu.\nEuste-indar handiak lodiera murriztuekin (Stretch Hood).\nLuzapen handia (Stretch Hood).\n50 eta 120 mikra arteko lodierak (Stretch Hood).\nBlokeoaren aurkako tratamendua.\n6 eta 24 hilabete arteko UVren aurkako babesa (Stretch Hood).\nAlde batean edo bietan inprimatzeko aukera, 1, 2 edo 3 koloretan (Stretch Hood).\nMakro-zulaketa (Stretch Hood).\nUrtetako esperientziari esker, sektore horretako zehaztasun-maila handiari erantzuten dion materiala garatzeko gauza izan gara. Gure HODI BILKORRA produktuaren bilgarri nagusia da, eta gure bezeroek ekoitzitako produktua helmugara osorik iristen dela bermatzen du, elikagaien segurtasunari buruzko araurik zorrotzenak beteta. Mundu-mailako beira-ekoizle nagusien konfiantza da gure bermerik onena.\n80 eta 160 mikra arteko lodierak.\nBiltzeko operazioa egiteko tenperatura-tarte zabala.\nEuste-indar handia, baita inguru oso beroetan ere.\nPaletaren estalkiarekin soldatzeko erraza.\nAplikazio-ekipamenduen ekoizle nagusiekin funtzionatzeko egokitutako formulazioak.\n6 eta 24 hilabete arteko UVren aurkako babesa.\nAlde batean edo bietan inprimatzeko aukera, 1, 2 edo 3 koloretan.\nPlastigaurrek zementu, igeltsu, mortero, adreilu eta teilentzat bereziki garatutako gama bat eskaintzen du. Stretch Hood-ak edo hodi bilkorrak, erresistentzia altuko gure xaflarekin batera, konponbide eraginkorra eskaintzen diete teknologia hau PALLET-LESS sistemetan erabili nahi dutenei.\n60 eta 150 mikra arteko lodierak.\nZulatzearen aurreko erresistentzia handia.\nSektoreko askotariko makina eta lan-baldintzei moldatzeko erraztasuna.\nGure STRETCH HOODa eta bertikalean zakuratzeko gure filma sektore honentzat bereziki diseinatutakoak dira, eta kanpoan biltegiratuta egon daitezke denbora luzez, eta lurreko, aireko edo itsasoko garraioaren baldintza gogorrak jasan ditzakete. Babesteko tratamendua jaso duen Stretch Hood-a erabilita, gainera, FFS zakuen gastuak asko murriztu daitezke, ez baita UVren kontrako tratamendua gehitu behar izango.\nEuste-indar oso altua, baita inguru beroetan ere.\n6 eta 24 hilabete arteko BABESA.\nMaterial opakua edo zeharrargia.\nBobinan bildutako filmen bidez, kapa anitzeko askotariko konponbideak eskaintzen ditugu Petfoodaren sektorean. Etxeko animalientzako elikagaien eta deribatuen merkatuko baldintzak betez, azken produktuaren freskotasuna bermatzen dugu hura babesten duten materialak erabiliz. Gainera, markaren irudiaren kalitatea ziurtatzen dugu, lineatura handiko diseinu eta akaberekin, eta produktuak makinekin erraz erabil daitezkeela bermatzen dugu. Sakongrabatuak flexografiara egokitzeko proiektuak egiteko aukera ere eskaintzen dugu.\nDistira handiko materiala.\nZortzi kolore arteko inprimatze flexografikoa.\nEtxetresna elektrikoak ekoizteko ekoizpen-lerroen kadentzia altuaren ondorioz, material fidagarri eta erregularrak beharrezkoak dira. Gure STRETCH HOODak kalitate-kontrol zorrotzak gainditu behar ditu bezeroari bidali aurretik, ondo funtzionatuko duela bermatzeko. Luzatzeko gaitasun handia duen material bat erabilita, hainbat karga-formatu multzoka daitezke, zorroaren dimentsio bakar bat erabilita.\nLuzatzeko gaitasun handia.\nZorro-tamaina bakarra, baina formatu askotara egokitu daitekeena.\n50 eta 100 mikra arteko lodierak.\nSoldagarritasun azkarreko zorroa, kadentzia handiko instalazioetarako.\nEstutzeko indar moldagarria, ertz-babesak hautsi ez daitezen.\nGorputza garbitzeko paper-zapi bustien ontziak egiteko ijeztutako filmak, hala haurrentzat nola helduentzat.\nIjeztutako film hauek ekoizpen-efizientzia handia dute makina horizontaletan. Horietan, zigilatzea paper-zapiaren produktu eta/edo lurrunen kutsadurarekin egiten da.\nHermetikotasun-maila altua bermatzen dute. Horrela, ez da oxigenorik edo hezetasunik egongo eta paper-zapiek ez dute freskotasunik galduko hezetasun-galeragatik.\nEra berean, ijeztuek babesteko ezaugarriak dituzte, garbitzeko formulak dituen agente tentsioaktiboekin bat.\nFormatu handi zein txikientzako egokia, ijeztuaren lodiera bakarrik aldatuta.


Nagiak jota zelairatu da Reala | Kirola | Berria\nSevilla 3-2 Reala\nNagiak jota zelairatu da Reala\nTxuri-urdinak makal aritu dira Sevillaren aurkako partidako bi zatien hasieretan, eta kondenatu egin ditu horrek. Etxekoen bi hutsek arnasa pixka bat eman diote Imanolenei, baina alferrik: galdu egin du.\nEn-Nesyri, Realari sartutako gol bat ospatzen. Sevillako aurrelariak egin ditu bere taldearen hirurak. Julio Muñoz / EFE Tamaina handiagoan ikusi\nOhartarazpen argia egin du gaurko BERRIAn Imanol Etxeberria atezain ohiak. Julen Lopetegik entrenatzaile gisa egindako lehen urratsak bertatik bertara bizi izan zituen Rayo Vallecanon, eta esan zuen Asteasun jaiotako prestatzaileak zer ezaugarri zituen teknikari modura: «Orain jartzen duen gogo hori bazuen orduan ere. Indarra zuen. Ariketetan, kontzentrazio arloan... Beti esaten zuen jokoan sartuta egon behar zela».\nEz da oker aritu Etxeberria. Sevilak bere egin du prestatzailearen grina hori, eta bizi zelairatu da Realaren aurkako partidako bi zatien hasieretan. Ezin gauza bera esan txuri-urdinengatik. Realak lehen eta bigarren zatien hasieran jokatu du eskasen, eta garesti ordaindu du hori: 3 eta 2 galdu du.\nNagiak jota zelairatu da Reala. Lehendabiziko minuturako atzean zulo handia utzi du Imanol Alguacilen taldeak, eta aurkariak gertu egon dira hasi orduko gola sartzeko. Ez dute sartu, baina berehalakoan jarri dira markagailuan aurretik. Izan ere, hirugarren minutuan 1-0ekoa sartu du Sevillak. Susok ezker hegaletik egindako jokaldi batean, Fenandok En Nesyrirekin jokatu du, eta aurrelariak ez du hutsik egin. Realaren defentsa eraberrituak —Le Normand eta Monreal falta ziren— makal ekin dio neurketari, eta larrutik ordaindu du.\nDena den, zorte kolpe batek ia segidan lagundu du Reala. Txuri-urdinek baloia jokoan jarri orduko erasora egin dute; baloia gidatuko zuenik gabe zela, Diego Carlosen oinetara heldu da. Alexander Isakek presio egin dio, eta atzelari brasildarrak bere atean sartu du gola. Hasierako kamustasunari neurria hartzeko moduan izan da Reala.\nEspejismo hutsa izan da, ordea. Joan-etorriko neurketa bat irudikatua zuen Sevillak, baina ezta hori ere; erraztasun gehiegi eman dizkio Realak, eta, etxekoen hutsak huts, Lopetegiren taldeak erakutsi du partidari hobeto heldu diola. Haiek izan dira une oro arriskuko jokaldiak sortzen aritu direnak.\nHalaxe heldu da etxekoen bigarrena ere. Realak neurketa orekatzea lortu eta bi minutura erasora egin du Sevillak. Espainiako taldeak Fernandoren bidez egin du aurrera: hark jokatu du Rakiticekin, eta kroaziarrak Jordanekin antolatu du berriz ere Lopetegirenak aurretik jartzeko jokaldia. Jordanek area ertzean hartu duen baloia En-Nesyriri eman dio, eta marokoarrak bigarrena sartu du. Markagailuan seigarren minutu adierazi duenerako, halakoxea izan da egoera: Sevillak 2. En-Nesyirik sartuak biak, eta Realak bat.\nZoramen betean zeuden bi taldeak, eta garesti ordaindu dute hori. Ordu laudena betetzeko zela urrats bat egin du Realak; aldeko korner bat izan dute donostiarrek; bigarren zutoinean zegoen Isak, solte, eta hark jotako baloia sareetara heldu da. Lau akatsek beste horrenbeste gol batu dituzte markagailura.\nBinako berdinketak arnasa pixka bat eman dio norgehiagokari. Bi taldeak ez ziren gai beren onena erakusteko, baina Sevilla apur bat bizkorrago aritu da jokoan. Hirugarrena sartzeko gai ere izan dira Lopetegirenak, eta horretek eman die garaipena.\nEz da beren merituengatik izan, ordea. Beste behin, nagikeriak jota zelairatu da Reala. Bigarren zatia hasi orduko kontrolpean izan zezakeen baloi bat galdu du Merinok, eta horrek kondenatu ditu txuri-urdinak. Zelai erdian trakets aritu da Merino; saiatu da Sevillako zenbait jokalariren artetik baloia jokatuta ateratzen, baina kale; galdu egin du hura, eta En-Nesyrik bere hirugarren gola sartu du. Donostiarren bizkar hat-trick bat egin du.\nGero, partidak ez du askoz gehiagorako eman. Imanol Alguacil saiatu da aldaketen bidez bere taldea suspertzen, baina ezer gutxitarako balio izan dio horrek: «Azkenaldi honetan ez gabiltza eroso, batik bat, baloirik gabe. Nahiz eta aurkari on bat izan aurrean, beste era batera jokatu behar dugu. Bestela, zaila izango da partidak aurrera ateratzea». Gaur ez du aurrera atera Realak, hein handi batean, bi zatien hasiera eskasengatik.


Euskaraldia berritasunekin dator: ariguneak - Bidasoko Hitza : Bidasoko Hitza\nEuskaraldia berritasunekin dator: ariguneak\nEuskaraldia aurkeztu da gaur udalean. Aurten kanpaina ariguneak sortzean zentratu dute.\nSerrano zinegotziak eta Enparan dinamizatzaileek aurkeztu dute Euskaraldia.\nUdala dagoeneko bada arigunea. Horrela hasi du Maria Serrano kultura zinegotziak Hondarribiko Euskaraldiaren aurkezpena. Duela bi urte hasi zen lehenengo Euskaraldia Euskal Herrian eta oraingoan berrikuntza nagusia ariguneak dira, hau da, euskaraz lasai aritzeko guneak. Herritarrek izena emateko epea atzo ireki zen azaroaren 19 arte. Berriro ere hamabost egunez belarriprest edo ahobizi izateko aukera dago azaroaren 20tik abenduaren 4ra. Udalaren orrialdean Euskaraldiaren atal berezia sortu dute eta bertan herrian arigune berri bat sortzeko atala dago.\nHondarribiko entitateekin harremanetan ibili dira Serrano eta Igor Enparan dinamizatzailea, aurten bereziki ariguneak sortu direla-eta. Helburua entitateek behin Euskaraldia amaitutakoan jokabide berdinarekin jarraitzea dela azaldu du dinamizatzaileak. Arigune izatera animatu dituzte tabernak, dendak eta entitate desberdinak eta esan dute jada herriko establezimendu askok eman dutela izena.\nUdaleko Euskaraldiaren dinamizatzaileak argitu du, belarriprest eta ahobizi rolak ez daudela euskararen ezagutzarekin lotuta. Norberak hartzen duen konpromisoarekin baizik. Adibide baten bitartez azaldu du zeinentzat den belarriprest jarrera eta zeinentzat ahobizi: “Ni euskaldun zaharra naiz eta euskaraz hitz egiten badakit. Baina nik dauzkadan arrazoiengatik, ez dut lehen hitza euskaraz egitekoaren konpromisoa hartuko. Orduan, belarriprest izateko izena eman dezaket. “\nAlderantziz gerta daitekeela ere gaineratu du: “Ni euskaraz ikasten ari naiz, ez naiz ongi moldatzen baina ohartu naiz oso erronka polita izan daitekeela Euskaraldiaren olatua aprobetxatzea, euskaraz gehiago praktikatzea eta beraz, ahobizi izatearen konpromisoa hartuko dut.”\nSareetan informazio guztia jaso daitekeela esanez eta Herri Batzordean parte hartzeko aukera dagoela gogoraraziz amaitu dute saioa.


Haur guztien garapena bultzatzeko aukera ezin hobea eskaintzen du Haur-Hezkuntzak.\nJadanik martxan den Hezkuntza-erreformak etapa horren hezkuntza-izaera onartzen du eta eskolak bertara heltzen den haur bakoitzaren ezintasunak antzeman eta konpentsatzeko orduan duen eginkizuna azpimarratzen; hortaz gain hazkuntza eta garapen pertsonala indartzen dituen aukera oparoak eskaintzeko leku pribilegiatua ere bada eskola.\nHezkuntza-premia bereziak dituzten haurren ikuspuntutik begiratuta, eskola are garrantzitsuagoa da, dituzten eragozpenak konpentsatzeko, garapena egoki bultzatzeko eta gerora izan dezaketen hainbat premiari aurrea hartzeko anitz aukera eskaintzen baitie.\nIzan ere, haurrak txikiak direnean somatzen dira bakoitzak dituen premiak, hortaz, garai horretan hasi behar dira esku-hartzeko eta laguntzako programak.\nHonako lana burutzeko orduan lehentasuna eman diogu haur guzti-guztiek normalizatutako ingurune bateko partaide izan beharrari, hori horrela, ondokoa da kontuan izan dugun abiapuntua: gizarte-ingurunean integratzea ezinbestekoa dela neska-mutikoek euren gaitasunak ahal bait gehien garatzeko.\nOndoko dokumentu hau Curriculuma Eratzeko eta Irakasleen Prestakuntzarako Insititutuak (CEI-IDC) landu du, bertako Hezkuntza-Premia Berezien eta Haur-Hezkuntzaren arloak hain zuzen ere, hezkuntza-premia bereziei buruz aurretik plazaratu diren materialetan jorratutakoarekin jarraitzeko asmoz.\nHonako honetan, hezkuntzako etapa guztietan aurki daitezkeen hezkuntza-premia bereziei buruzko orientabideak nolabait osatzeko, Haur-Hezkuntzako bigarren zikloa izango dugu aztergai, hots, haurrek 3 urte dutenetik 6 urte bete arterainoko epea.\nHorrelako adin txikietan garapenak ezaugarri berezi batzuk dituela kontuan izanda eta adin horretako haur gehienak eskolatuta daudela aintzat hartuta, ziklo horretan gerta daitezkeen hezkuntza-premia berezien gainean propio egindako dokumentu bat, premia horiei erantzun egokiak emateko bidea erakutsiko duen dokumentu berezi bat izatea ezinbestekoa zela iruditu zaigu.\nHaur-Hezkuntza haurrak bilakaera-prozesuan dauden etapa denez, bertan aurki daitezkeen hezkuntza-premia berezitariko asko aldi baterakoak dira


Kulturak elkarbanatzeko ekimena azaroaren 23an bueltatuko da Basaurira | Geuria\n‘Bizilagunak-aldameneko familia’ da ekimenaren izena. Bertako eta atzerritik etorritako familiek eta norbanakoek elkarrekin bazkalduko dute elkar ezagutzeko helburuarekin. Interesatuek izena eman beharko dute azaroaren 17a baino lehen.\nDatorren azaroaren 23an ‘Bizilagunak-aldameneko familia’ ekimena Basaurira itzuliko da. Bertako eta atzerriko familiak eta norbanakoak batuko ditu mahai baten inguruan elkarrekin bazkaltzeko. Basauriko Udalak bigarren urtez jarraian hartuko du parte SOS Arrazakeriaren programa honetan eta “udalerrian kultura artekotasunean lanean ari diren elkarteekin batera, herritarrek elkar ezagutzeko eta aurreiritziak zein estereotipoak suntsitzeko topaguneak eraikitzen saiatuko gara“, dio Asier Iragorri Basauriko Udaleko Immigrazio zinegotziak.\nAldez aurretik bilera bat egongo da honako hauek bilduko dituena: bertako familia edo norbanakoa, atzerritik etorritako familia edo norbanakoa eta topaketa dinamizatu eta bazkaria antolatzen lagunduko duen hirugarren bat. Ondoren, bazkaria parte hartzaileetako baten etxean egingo da azaroaren 23an. Dinamizatzaileak gonbidatuak lagunduko ditu gonbidatzailearen etxera, aurkezpenak egingo ditu, harremanetan jarriko ditu eta bera ere bazkaltzera geratuko da. Antolatzaileek diotenez, “dinamizatzaile jardungo dutenek aurretiaz prestakuntza-saioa jasoko dute, euren lana egokiro egin ahal izateko“.\nIAZKO ESPERIENTZIA ERREPIKATZEKE\nJoan den urtean Basaurin 14 familiek hartu zuten parte ekimen honetan. Parte-hartzaileetako bik, Clementine Pouatouk eta Janire Villarrek, aurten errepikatu egingo dute. Basauriko Immigrazio zinegotziak eta SOS Arrazakeriako Anaitze Agirrek basauriarrak animatzen dituzte ‘Bizilagunak-aldameneko familia’ programan parte hartzera. “Ekimen honek hesiak hausten laguntzen digu: plater artean ezezaguna ezagun bihurtzen da“, dio Asier Iragorrik. Zinegotziak iazko topaketetako batean parte hartu zuen eta aurtengoan berriro errepikatuko duela adierazi du.\nEkimen honetan parte hartu nahi dutenek gaurtik bertatik eman dezakete izena, Herritarrei Informazioa eta Arreta Emateko Bulegoan -udaletxeko beheko solairuan- zein www.basauri.net webgunean. Inskripzio-orria ere webgunetik deskargatu daiteke. Izena emateko epea azaroarean 17an bukatzen da.\nParte hartu nahi dutenek adierazi beharko dute gonbidatu, gonbidatzaile ala dinamizatzaile izan nahi duten. Era berean familiako zein beste kidek hartuko duten parte azaldu beharko dute, beste ezaugarri batzuen artean.\n‘Bizilagunak-aldameneko familia’ ekimena Txekian jaio zen duela 9 urte, eta Europako zenbait herrialdetara hedatu da, tartean Portugalera eta Hungariara. Gipuzkoako SOS Arrazakeriak haien formula gurera ekarri eta arrakasta handia izan zuen. Lehenengo topaketa 2012rako antolatu zuten eta, 2013an, Basauriz gain, Euskadiko zenbait tokitan egin zituzten bazkariak.\n*Argibide gehiago nahi izanez gero, 944 666 355 telefonoa egongo da eskuragarri, baita bizilagunak@basauri.net helbide elektronikoa ere.\nSailkatuta: Aldameneko familia, Asier Iragorri, Basauri, Basauriko Udala, Bizilagunak, Clementine Pouatou, Janire Villar, SOS Arrazakeria


Musika ikasteko modu berritzailea martxan jarri du Orioko Danbolin Musika Eskolak - Urola Kostako Hitza : Urola Kostako Hitza\nMusika ikasteko modu berritzailea martxan jarri du Orioko Danbolin Musika Eskolak\nkasturte hasieratik musika mintzaira plataforma birtual baten bidez jorratzen dute ikasleek. Ikasgelan erabiltzeaz gain, ikasleek etxeko ordenadoretik sartuta ere egin ditzakete ariketak.\nDanbolinfesteko irudi bat.\nTeknologia berriak bizitzako esparru guztietara iritsi dira. Hezkuntzan ohikoak badira ere, orain arte gutxi erabiltzen ziren musika mintzaira lantzeko. Aurtengo ikasturtean, ordea, urrats bat aurrera egin du Orioko Danbolin Musika Eskolak, eta solfeoko klaseak plataforma birtual bat oinarri hartuta ematen hasi da. «Oso gustura gaude metodologia berriarekin. Musika mintzaira betiko moduan lantzen dugu, baina, plataformak eskaintzen dituen baliabideen bitartez, ikasketa prozesua askoz atseginagoa bihurtzen da», azaldu du Danbolin Musika Eskolako zuzendari Elena Errastik.\nGainera ikasleek etxeko ordenagailutik plataformara sartuta jolasen bidez musika ikasteko aukera dutela ere adierazi du.\nErrastiren esanetan plataformaren ezaugarri nagusia «irakasleen komunitatea» da. «Hala, sortzaileek harreman zuzena dute irakasleokin, eta etengabe berritzen ari da metodologia». Horrez gain, euskaraz dela ere nabarmendu du Danbolin Musika Eskolako kideak. «Normalean, horrelako plataformak gaztelaniaz izaten dira, eta guretzat ez dira baliagarriak. Dena dela, bere garaian, Eibarko Musika Eskola proiektuan sartu zuten, eta hari esker liburuak eta plataforma osoa euskaraz daude egun».\nPlataformak lau liburu osagarri ere baditu, eta Danbolin Musika Eskolan musika mintzaira bost mailatan banatuta dagoenez, metodologia beren beharretara egokitu dute. «Garrantzitsua da lehenik eta behin ikasleek plataforma erabiltzen ikastea, eta bertako ariketen dinamika ezagutzea. Sortzaileek plataforma hasieratik abiatzea gomendatzen dute, baina guri pena ematen zigun horrelako erreminta eraginkorra izan, eta ikasle guztiek ez aprobetxatzea. Horregatik, aurten azken bi mailetako musika ikasleek ez dute plataforma erabiliko, baina gainontzeko hiru mailetan ezarri dugu ikasketa prozesu berria. Helburua da hemendik bi urtera musika eskolako maila guztietan aplikatzea».\nPlataforman solfeoa jolasen bidez lantzen dute, eta ikasleak «oso gustura» daudela azpimarratu du Errastik. Dena dela, zenbait guraso «kezkatuta» ere agertu dira. «Ikasleek etxean egiten dituzten ariketak irakasleek kontrolatu ditzakegu plataformatik, baina horretarako haurrek internetera konektatu behar dute. Horrek guraso asko beldurtu egiten ditu, konektatzen direnean ez baitakite zein webgunetara sar daitezkeen». Musika Eskolako kideek argi utzi nahi dute teknologia «ikasteko» erabiliko dutela plataforma haurrek, «gaur egun eskura dituzten baliabideak erabilita».


Arriaga Antzokian “Azken trena Treblimkara” antzezlana izango da ikusgai – Bilbao Euskaraz\nArriaga Antzokian “Azken trena Treblimkara” antzezlana izango da ikusgai\n“Azken trena Treblimkara” izeneko atzezlana izango da ikusgai urtarrilaren 16tik 18ra Arriaga Antzokian. Emanaldiak euskaraz eta gazteleraz izango dira eta taldeentzat emanaldi bereziak izango dira. Sarrerak dagoeneko salgai daude hemen.\nDatozen egunotan taularatuko den lana 1942ko abuztuaren 5ean Varsovian dago kokatuta. 200 haur juduz osaturiko umezurztegi bat; bertan, Korczak sendagile eta pedagogoak Stefania Wilczynska bere laguntzaile bereizezinarekin batera benetako haurren errepublika sortu zuen. Haurrekin lan eginez, Konstituzioa sortu zuen, bere lege, erregelamendu eta zigor-kode eta guzti. Umezurztegian igarotako bere azken egunaren ikusle izango gara (baina haien baitan sentituz, haien ohe-ohatzetan egongo baikara) eta albisterik krudelena jasotzen duten unearen lekuko ere izango gara, alegia, Treblinka-ko kontzentrazio-esparruko gas-ganberetara eramango dituzten trenera abiatu behar dute, naziek ehun milaka pertsona sarraskitu zituzten lekura.\nEmanaldiak biktima horiek omentzen ditu eta Janusz Korczak ekartzen du gogora, hil arte haurren bizitza duin egiteko borrokatu zuen pertsona aparta. Oraindik, gaur egun, munduko pobre gehienak haurrak dira eta haur gehienak pobreak dira.


Galderaren bat egin nahi duzu? Hona hemen ERP kudeaketa-software bat ezarri ala ez erabakitzeko Spyron egin ohi dizkiguten galderetako batzuk. Zure galderari erantzun ez badiogu, jaz zaitez gurekin harremanetan. Atsegin handiz lagunduko dizugu!\nZer da ERP kudeaketa-software bat?\nERP siglek Enterprise Resource Planning esan nahi dute ingelesez (hau da, enpresa-baliabideen plangintza, euskaraz), eta, terminoak berak dioen bezala, software honek enpresa baten jarduera-esparru guztiak modu automatizatuan kudeatzeko aukera ematen du, balio-kate osoa barnean hartuta: bezeroak eta hornitzaileak integratzea, merkataritza-sareak, ekoizpen-instalazioak, logistikako operadoreak, etab.\nZerk bereizten du Spyro, merkatuko gainerako ERPekin alderatuz gero?\nInformazioa eskuratzeko sendotasuna, malgutasuna eta azkartasuna dira Spyroren ezaugarri nagusiak. Software integral eta multifuntzional bat da, erabilerraza eta malgua, mota guztietako jardueretara egokitzeko. Oracleren azken teknologia erabilita garatu da, eta berme- eta errentagarritasun-faktore bat da hori. Merkatuko gainerako eskaintzekin alderatuta Spyrok zer bereizgarri dituen jakin nahi baduzu, sar zaitez Bereizten gaituena izeneko atalean.\nZer motatako enpresak erabiltzen dute ERP bat?\nSistema zentralizatu baten bidez enpresa baten balio-kate osoa kudeatzeko aukera ematen du ERP batek, eta, hortaz, edozein enpresarentzat abantaila bat da lehiatzeko orduan, denbora aldetik zein kostu aldetik. Hala ere, enpresa ertainek eta handiek bereganatu ohi dituzte mota honetako sistemak, lehiakortasun-maila handiko merkatuetan erosi eta lehiakor izan nahi dutenek. Enpresa-jarduerari dagokionez, mota guztietako enpresek ezar dezakete ERP bat, hau da, zerbitzuen salmentan, merkataritza-banaketan eta/edo industria-ekoizpenean dabiltzanek, softwarea enpresa bakoitzaren jarduerara egokitu baitaiteke.\nZenbat balio du ERP sistema batek?\nERP sistema baten azken prezioa zenbait faktoreren araberakoa da; besteak beste, ERP hori inplementatzearen, iraupenaren eta inplementazio-kopuruaren araberakoa. Hala ere, ezin da esan ERP bat enpresaren beste kostu bat denik. ERPa balio-katea optimizatzeko inbertsio bat da, bai eta enpresaren prozesu guztien denbora eta kostua optimizatzeko inbertsioa ere, eta lehiatzeko orduan, hori abantaila bat da edozein negoziorentzat.\nZer da open source ERP bat?\nOpen source ERP bat, edo kode irekiko ERP bat, modu askean garatu eta banatzen den software bat da. Haren ezaugarri nagusia da iturri-kodera sartzeko aukera ematen duela eta edonork banatu dezakeela modu askean. Hots, software hori duen pertsonak hasierako kodea moldatu eta hobetu dezake, eta software hori berriro banatu dezake gero. Azpimarratu beharra dago Spyrok ez duela open source softwarerik.\nZer da eta nola funtzionatzen du CRM batek?\nCRMa (Customer Relationship Managment) ERP softwarearen barneko modulu bat izan daiteke, bai eta software independente bat ere, bezeroekiko harremanak, salmentak eta marketina kudeatzeko eta administratzeko. Edozein enpresa-jardueratan bezeroa epizentro bihurtu den garai honetan, nahitaezkoa da harreman hori kudeatzea eta bezeroei balio erantsi bat eskaintzea. Enpresaren bezero guzti-guztien informazio guztia kudeatzeko aukera ematen du CRMak (erosketa-historikoak, enpresarekiko elkarreraginak, erreklamazioak, etab.), eta estatistikak lortzeko aukera ere ematen du, fidelizazio- edo promozio-estrategiak inplementatze aldera.\nZer da eta nola funtzionatzen du MRP batek?\nMRPa edo “Materialen Beharkizunetarako Plangintza” ERParen barneko modulu bat izan daiteke, edo sistema independente bat ere izan daiteke. Ekoizpen-programa nagusian agertzen diren azken ekoizpen-eragiketak egiteko unean-unean zer material behar diren planifikatzeko eta programatzeko erabiltzen da; besteak beste, biltegietako stocka kontrolatzen du, eta hornitzaileei agindu automatikoak bidaltzen dizkie, baldin eta horretarako konfiguratuta badago. Produktuan eta salmenta- nahiz entrega-prozesuetan kalitate handiena exijitzen den une honetan, funtsezkoa da MRP baten laguntza izatea; lehenik eta behin, aukera ematen diolako enpresari ziur jakiteko zer material eta produktu dauden ekoizteko eta bezeroei emateko eskuragarri; bigarrenik, eragiketa bat egiteko egokiak diren inbentario-mailak mantentzeko aukera ematen diolako; eta hirugarrenik, manufaktura-jardueren, entrega-ordutegien eta erosketa-jardueren plangintza egiteko aukera ematen diolako.\nErrentagarria al da ERP bat enpresa txiki edo ertain batentzat?\nGero eta merkatu globalizatuago eta lehiakorrago batean gaude, eta oso garrantzitsua da enpresaren kostuak eta prozesuak optimizatzeko gai izatea. Horrelako lehiakortasun-abantailak lortzeko, oso komenigarria da ERP bat bereganatzea. Besteak beste, ERP batek aukera ematen dio enpresa txiki edo ertain bati informazioaren kudeaketa hobetzeko, prozesuen denboren eta kostuen kontrola optimizatzeko, bezeroekiko harremanetan eta trantsizioan eraginkorragoa izateko, aurreikuspenak kontrolatzeko eta haien jarraipena egiteko, eta giza baliabideen departamentu osoa leiho bakar batean kudeatzeko, bai eta beste gauza askotarako ere, edozein motatako enpresa batek abantaila bat izan dezan lehiakorragoa izateko.\nZer abantaila du nire enpresarentzat ERP bat instalatzeak?\nERP bat izateak aukera ematen du datu bakarrera jauzi egiteko (informazioa zentralizatuta dagoelako), zure enpresaren sail guztiak modu integralean kudeatzeko, askotariko negozio-prozesuak automatizatzeko, erabakiak errazago hartzeko eta antolakuntzan giza baliabideak eta baliabide materialak optimizatzeko. Azken batean, ERP baten abantaila nagusia honako hau da: enpresaren balio-kate osoa modu integralean kudeatzea, sistema zentralizatu baten bidez.\nZein dira Espainian gehien erabiltzen diren ERPak?\nEspainian sektore eta tamaina anitzeko enpresak daude, eta hortaz, hainbat software espezializatu daude merkatuko segmentu bakoitzarentzat. Sektoreko konpainia handien teknologia erabilita garatu dira horietako gehienak. Spyrorenak Oracle teknologia erabiltzen du, eta horri esker, oso parametrizagarria da eta etengabe eguneratzen da. Ezaugarri horiei esker, hainbat sektore eta tamainatako enpresetara egokitzen da.\nBateragarriak al dira ERP desberdinak elkarren artean? (enpresen arteko harremanak)\nBai. Prozesu edo funtzio zehatzetarako oso software espezifikoak daude; adibidez, giza baliabideetarako, nominak kudeatzeko, etab. Software-mota hori beste prozesu batzuekin integratzeko pentsatuta eta garatuta dago, eta horren ondorioz, baita beste kudeaketa-software batzuekin bateragarri izateko ere.\nKudeatu dezaket ERP bat urrutitik?\nBusiness Intelligence edo Touch tresnei esker, adibidez, negozioari buruzko informazioa eskuratu daiteke smartphone, tableta edo PC baten bidez, edozein tokitatik, eta horrek aukera ematen du informazioa berehala eskuratzeko eta errentagarritasuna handitzeko.\nZenbat denbora behar da gehienez ERP bat instalatzeko eta nire langileak prestatzeko?\nEnpresa zer motatakoa den, zer tamainakoa den eta ERPa zenbat modulutan ezarri nahi den ikusi behar da. Oro har, Spyro ERP bat ezartzeko 3 hilabetetik 12rainoko epea behar da, betiere aurretik aipatutako faktoreen arabera.\nDemagun ERP bat daukadala, baina aldatu egin nahi dudala. Merkeagoa al da ERP hori aldatzea, lehendik beste bat badaukat, beste marka batekoa bada ere?\nLehenik eta behin, azpimarratu beharra dago hau ez dela zientzia zehatz bat. Gaur egun erabiltzen duzun softwarearen teknologiaren araberakoa da hori, eta ikusi behar da ea aukera ematen dizun konponbideetara eta/edo moduluetara, edo beharrizan berrietara aurrera egiteko. Era berean, erabaki bat edo beste hartuko da, kontuan hartuta enpresak zer estrategia edo norabide hartu nahi duen, zer aurrekontu duen eta gaur egungo produktua zein den. Spyro modularra da, eta beharrezkoak diren moduluak bereganatzeko aukera ematen du, enpresaren beharraizanei erreparatuta; hala, beste modulu desberdin batzuen osagarria izan daiteke. Alde horretatik, enpresa anitzeko, hizkuntza anitzeko, biltegi anitzeko eta plataforma anitzeko tresna bat izateagatik nabarmentzen da.\nBa al dago doako demorik, probak egiteko?\nGaur egun, enpresa asko daude, sektore guztietan jarduten dutenak, tamaina guztietakoak, eta hortaz, ez da oso eraginkorra demo batekin probak egitea, enpresaren kasuistika konplexura egokituta ez badago. Spyron, bezeroei banakako erakusketak egitearen aldekoak gara, bezeroen beharrizanetara egokitutako konponbide bat erakusteko.


NafarGune.info - UPN eta PPk ez dute argudio bat bera ere beraien immobilismoa justifikatzeko\nUPN eta PPk ez dute argudio bat bera ere beraien immobilismoa justifikatzeko\nUPN eta PPk gaur ez dute parte hartu nahi izan euskal presoen aurkako salbuespen neurriei buruz Etxeratek Parlamentuan burutu duen lan saioan. Honen aurrean prentsa ohar bidez honakoa adierazi nahi du ezker abertzaleak:\nUPN eta PPk badakite euskal preso politikoekin inolako lege sustengurik ez duen salbuespen araudia aplikatzen ari dela. Legea beteko balitz, gaixo larriak diren presoak libre egongo lirateke, 3/4ak bete dituzten presoak baldintzapeko askatasuna izango lukete, eta ez luke euskal preso bakar batek bere etxetik milaka kilometrora egon behar.\nZergatik ez da legea aplikatzen euskal presoekin? Erantzuna erraza da oso, Espainiako eta Frantziako Gobernuak politika egiten ari direlako Euskal Herriko milaka familiaren sufrimenduarekin. Hau da UPN eta PPk ezkutatu nahi duten errealitatea beraiek kartzela politika basati honetan duten erantzukizuna alboratzeko.\nUPN eta PPren arazoa zera da, jadanik inork ez duela beraien diskurtso inmobilistan sinisten. Nafar jendarteak eta eragile sozial, sindikal eta politikoen gehiengoak bakerantz pausuak ematea, giza-eskubideen errespetua eta bestelako kartzela politika bat eskatzen dute. Are gehiago, Nazioarteko komunitateak, Amnistia Internazionaletik hasi eta Aieteko konferentzian parte hartu zuten Nobel saria dutenetaraino, Espainiar Gobernuari euskal presoen aurka aplikatzen duen kartzela politika aldatzeko eskatzen ari dira, gatazkaren konponbide integral bat bilatzeko prozesuaren baitan. UPN eta PPk ezingo dute luzaroan beraien immobilismoa mantendu.\nUPN eta PP mugiarazteko ezinbestekoa da mobilizazio soziala. Jendartea da klase politikoari konponbide bidean aurrera egitea exijitu behar diona. Hagatik, deialdia egin nahi dugu bihar, martxoaren 17an, larunbatarekin Herrira mugimenduak Iruñean deitu duen giza-katean parte hartzera.


Arrasto ezabaezina - Diario de Noticias de Navarra\nxabier euskitze 08.02.2020 | 14:11\noSTIRAL goizak Migel Gallastegi handiaren heriotzaren berriarekin esnatu gintuen. Larre motzean hazi zen Asoliartza baserriko semea, bere garaiko ia denak bezala. 1918an sortu eta gerra zibila lehertu baino egun batzuk lehenago egin zuen debuta profesionaletan. Gerrak eta gerraosteak bete-betean harrapatu zuten, beraz, pilotari gisa. Pilotalekuetako akbitibatea martxan jarri zutenean, denbora asko baino lehen hasi zen nabarmentzen, hoberena izatera heltzeko urte batzuk behar izan zituen baina. Migelek eman zion bukaera Atano III.aren 22 urteko erregetzari. Buruz-buruko hiru txapel irabazi zituen, eta laugarrena jokatzeari uko egin, enpresarekin izandako tirabiren ondorioz. Gallastegiren garaipen zerrendak ez du, beraz, beste zenbaitenaren distirarik, baina hura izan da abantailarik handienak eman dituen atzelaria. Bikote on bati bakar-bakarrik aurre egiteko sailetik apartekoa behar du, eta Migelek horrelako norgehiagoka asko atera zituen aurrera. Dozenaka zituen beste lagun batekin hirukote handien kontra jokatutakoak ere. Ahalez beste denak baino indartsuagoa zen, eta prestakuntzaz aurreratuagoa. "Boxeolariei on egiten badie, pilotarientzat ere ez dik txarra behar soka-dantzak" pentsaturik, horretan aritzen zen, abarkak jantzita.\n101 urte betetzear zen, eta duela oso gutxira arte ikusi izan dugu harmailetan, egungo izarren jokoaz gozatzen. Bidaia laburretan berak gidatzen zuen autoa. Luzeagoetarako semeren bat jartzen zuen gidari. Ez zuen batera eta bestera ibiltzeko batere nagikeriarik izaten. Logroñon zirela partidak? Harakoan bidean bazkaldu eta etxerakoan nonbaiten afari-legea. Sasoia eta bizipoza.\n"Hori bera da denen historia\nlürren gaineko gure pasajea"\nPierre Bordazar "Etxahun-Iruri" zuberotarraren hitzak dira, Imanol Lartzabalen bitartez ezagutu ditugunak bereziki. Haiek biak ere heriok berdinduak jada. "Lürren gaineko pasajea" amaitu du Migel Gallastegik ere, baina azken unera arte atxiki du "ilüsionea", bizipoza. Eta arrasto ezabaezina utzi.


DBH4ko ikasleentzat | aukeratuz\nDerrigorrezko bigarren hezkuntzako etapa amaitzen ari zara une honetan, eta hezkuntza-asmoei buruzko erabaki garrantzitsuak hartu beharko dituzu etorkizunari begira. Blog honetan informazioa eta aholkuak aurkituko dituzu zentzuz erabakitzeko.\nLehenengo eta behin, argitu beharko duzu:\nA) Oinarrizko Lanbide Heziketa ziklora jo nahi duzun, graduatua titulua lortu ez baduzu.\nOinarrizko Lanbide Heziketa zikloa egin nahi baduzu, jakin beharko duzu zeintzuk diren gogokoen dituzun lanbide-arloak eta zein eskaintza duten gure Erkidegoan.\nB) Batxilergoa edo Erdi Mailako Lanbide Heziketa ikasi nahi duzun eta horretarako bete beharreko baldintzak betetzen dituzun; izan ere, Bigarren Hezkuntzako Graduatua titulua izan behar duzu.\nBatxilergoa egiteko gogoa baduzu,hausnartu eta erabaki beharko duzu zein hezkuntza-ibilbide egin, zeren bi urteren buruan zer egin nahi duzun kontuan izan beharko duzu: Goi Mailako heziketa-zikloa, unibertsitateko ikasketak, …